3 pertsona atxilotu dituzte Bilbon Lanbideri 161.791 euroko iruzurra egiteagatik | Berriak Gizartea | EiTB\n3 pertsona atxilotu dituzte Bilbon Lanbideri 161.791 euroko iruzurra egiteagatik\nHorietako batek nortasun faltsua erabili zuen diru-laguntzak kobratu ahal izateko.\nEspainiako Poliziak hiru pertsona atxilotu ditu Bilbon dokumentuak faltsutzea eta maula egitea egotzita. Zehazki, Lanbide Euskal Enplegu Zerbitzuaren prestazioak kobratzeko iruzur egitea leporatu diete. 161.791 euroko iruzurra egin dute hiru atxilotutakoek.\nEspainiako Gobernuak EAEn duen Ordezkaritzak ohar batean jakinarazi duenez, atxilo hartutako batek ez zegozkion 81.000 euro jaso ditu 2010etik. Bikotekidea duela bi urte atxilotu zuten, arrazoi berarengatik.\nBeste atxilotuak 45.000 euroko maula egin du, eta hirugarrenak nortasun faltsua erabili zuen laguntzak jasotzeko (35.000 euro). Guztira, baina, 99.000 euro jaso ditu bidegabe.\nEspainiako Poliziaren Bilboko Probintzia-Komisariako Muga eta Atzerritarren Brigadak egin du ikerketa.


Aditu baten arabera, bio produktuak eta omegaz edo kaltzioz aberastutakoak marketin-estrategia dira. | Consumer\nAditu baten arabera, bio produktuak eta omegaz edo kaltzioz aberastutakoak marketin-estrategia dira.\nAdituaren ustez, informazio faltak bioteknologiako azken aurrerapenak kritikatzera eraman du, eta ez da kontuan hartu horiekin ingurumen-, osasun- edo elikadura-arazoak konpontzen laguntzen ari dela. Morenak dio ez dakiela nitrogenoa finkatzeko gai diren landareak sortzeak lurzoruan ongarriak erabiltzea eta akuiferoak kutsatzea saihesten duela.\nBioteknologiari esker, espezieak hobetu egin daitezke (erresistenteagoak izan), ingurunera egokitzeko gaitasuna handitu eta ekoizpena handitu, dio Morenok. Alde horretatik, aurrerapen handienetako bat landareen arloan egin da, animalien ikerketa hastapenetan baitago eta oso zalantzan jartzen baita, Morenoren arabera.\nAdituarentzat, kontsumitzaileak lasai egon behar du produktu transgeniko bat erostean, “gainerako produktuek baino berme handiagoak eskaintzen baititu, horietako asko kimikoki tratatuak, jakin gabe”. Haren iritziz, transgenikoen kontsumo kontrolatuak ez du inolako arriskurik eragiten osasunarentzat, eta, hala ere, hobetu egin dezake, produktuak giza beharren arabera aldatzean, adibidez, proteina jakin bat barne, UCOren arabera.\nbioteknologia elikagai aberastuak kaltzio moreno-eu omega-eu productos bio-eu uco


Arnokide berrien eta haien proiektuaren aurkezpena – ARNO Guraso Elkartea\nArnokide berrien eta haien proiektuaren aurkezpena\nNOR GARA: 18 gurasok osatzen dugu Arnoko taldea. Asko eta askotarikoak gara. Gehienok bina seme-alaba dauzkagu eta kezka batek batzen gaitu: gure eta zuen seme-alaben ongizateak eta Mendaroko hezkuntza komunitatearen osasunak.\nIKASTOLAREKIKO HARREMANA: Hezkuntza komunitate bereko parte gara ikastola eta Arno guraso elkartea eta eskutik egin nahiko genuke lan. Konfiantzan oinarritutako komunikazio estu eta zintzoa bilatuko dugu uneoro. Lankidetzan jardungo gara ahalik eta eskolarik onena egiteko, eta lankidetza horrek bi premisa beteko ditu: elkarri entzutea eta elkarren arteko konfiantza. Aparteko egoera bizi dugu, konplexua, baina zailtasunak zailtasun, garbi daukagu eskola ahalegin handia egiten ari dela ahalik eta egokien jokatzeko. Eta egiteko horretan ondoan izango gaituztela, hezkuntza komunitateko parte aktibo izan nahi lukeelako Arnok.\nHELBURU NAGUSIA: Parte-hartzea eta erreferentzialtasuna. Bi alor horietan lan egin nahiko genuke datozen urteetan. Edozein beharrizanen aurrean, Arno guraso elkartea ikastolako guraso guztientzako erreferentziazko elkarte izatea nahiko genuke. Familien beharrei erantzun nahiko genieke, babesa, laguntza, aholkularitza eta orientazioa eman, hala behar dutenei. Azaroaren 13an hartu genuen kargua, baina Arno ez gara gu bakarrik. Guraso guztiok gara arnokide eta denontzat eta guztiekin egin nahiko genuke lan. Talde irekia izateko bokazioz hasi dugu ibilbidea, eta denon ekarpenekin ondu nahiko genuke Arnoren proiektua.\nEGOERA BEREZIA, AUKERA: Arnok lan izugarria egin du urteetan. Egiteko asko eta ardura handiak izan ditu, eta horietako batzuk guraso elkarte bati berariaz ez dagozkionak, gure ustez. Ekintzak antolatzeak denbora eta energia asko kendu die gure aurrekoei. Hala ohartarazi zuten joan zen urteko Batzar Nagusian, eta hala egin dute aurtengoan ere. Ez da kontu berria. Urteetako kezka da, eta azkeneko bi urteetan saiakera batzuk egin dira indar gehiago jartzen hezkuntza kontuetan. Eta bide hortatik jarraitu nahiko genuke.\nGarai ezohikoak bizi ditugu. Pandemiaren eraginez, tradizioz Arnok antolatu izan dituen ekintza asko ezingo dira gauzatu, eta baliatu nahiko genuke aukera hau guraso elkarte bati lotuago dauden kontuei indar handiagoz heltzeko.\nEta hori dena bi ardatzen bueltan jarri nahiko genuke martxan: batetik, hezkuntza komunitatea ulertzeko adiera zabalago batetik egin nahiko genuke lan, eta bestetik, Arnoren balioetan oinarrituta.\nHezkuntza komunitatea: Hezkuntzaz jardutea, herri-erronka batez jardutea da. Hezkuntza komunitatea ez da ikastolako irakasle, ikasle eta haien familietara mugatzen. Edo ez dugu hala ulertzen guk, behinik behin. Hezkuntzan eragin eta laguntzen duten herriko beste pertsona, erakunde eta zerbitzuek ere osatzen dute hezkuntza komunitatea eta haien ondoan eta haiekin guztiekin lan egin nahiko genuke. Elkarlana eta lankidetza sustatu nahi ditugu herriko gainerako eragileekin, hezkuntza komunitate aktiboago eta sendoago bat lortzeko.\n“Zer jakin beharko luke 12 urteko batek bere herriaz ikastolako ibilbidea amaitzen duenean?”. Nahi genuke gure haurrek bizi diren herriarekiko atxikimendu handiagoa izatea, bai eta ezagutza handiagoa ere hazten ikusten dituen herriaz.\nBalioak: Parte-hartzea, elkartasuna, aniztasuna, inklusioa, berdintasuna… Horra hor Arno guraso elkatearen baliotzat ditugunak. Lurrak eguzkiaren bueltan bezala balio horien bueltan gauzatu nahiko genuke gure proiektua. Balio horiez gain, beste hiru ezaugarri nagusi izango ditu gure proiektuak. Herrigintzan sinesten dugu, eta herrigintzan diharduten gainerako eragileekin batera jardun nahi dugu, euskaraz eta euskaratik, inor atzean laga gabe.\nGuraso eskola: Plan baten barruan ulertzen dugu formazioa. Prestakuntza plan hori hiru ardatzetan oinarritzen da, gure ustetan: gurasoak, haurrak eta irakasleak. Egunerokotasunean daramagun erritmo eta zurrunbilotik irten eta pausatzeko arnas leku bat da guraso eskola, haurren heziketan kezka sortzen duten gaiak tratatzeko, eta era berean, gure balioak lantzeko: berdintasuna, inklusioa, parte-hartzea, eta aniztasuna.\nHerriko eta ikastolako espazioen erabileraren eta okupazioaren inguruan gogoeta sustatu nahi dugu.\nEskola Bidea proiektuaren inguruan gogoeta egin nahi dugu, Umeen mugikortasun ohiturek eragin zuzena dutelako gure haurren osasunean. Eskola Bidea haurrak eskolara bakarrik eta oinez (edo bizikletaz, patinetez…) joatea sustatu eta erraztu nahi duen ekimena da, hau da, helburua da helduen laguntzarik gabe egitea eskolarako bidea haurrek.\nHaurrentzako jolaslekuen inguruko gogoeta sustatu nahi dugu: Uste dugu esperimentatzen uzten duten parkeak behar dituztela umeek.\nEUSKARA TALDEA: Euskararen erabilera sustatu nahi dugu, umeen zein gurasoen artean. Ekosistema bereko organismoak dira kultura eta hizkuntza, bat ezin da bestea gabe, eta euskararen erabilera sustatzeko ezinbesteko ikusten dugu kulturaren praktika bizkortzea. Eta alderantziz.\nEsti Gonzalezek eta Felix Astigarragak bere garaian aurkeztutako proiektuari heldu nahiko genioke eta hezkuntza komunitatearen agendan sartzea.\nBeste kirolen praktika sustatu nahi dugu.\nHerriko gazteen inplikazioa bilatu nahi dugu kirol arloan.\nAurrekoa Aurreko sarrera: Urtearen errepasoa eta erreleboa\nHurrengoa Hurrengo sarrera: El nuevo equipo de Arno y su plan


LABek Nafarroako zahar egoitzetarako hitzarmen baten aldeko kanpaina hasi du - Iruñerria - euskalerriairratia.eus\nLABek Nafarroako zahar egoitzetarako hitzarmen baten aldeko kanpaina hasi du\nEuskalerria Irratia 2021-02-02 14:43\nSindikatuak elkarrizketak abiatuko ditu erabiltzaile, familia eta gobernuarekin. Otsailaren 27an, gainera, mobilizazioa eginen dute Iruñean.\nEsku hartze sozialeko lehen hitzarmena lortu ondoren, LAB sindikatuak adinekoen egoitzen Nafarroako lehen hitzarmena lortzea du helburu. "Nahiz eta hitzarmen berriak sortzea ez den batere ohikoa -Nafarroan hiru sortu dira azken hogei urtean-, LABek uste du zahar egoitzetan bizi den egoera larriak eta Esku-hartze Sozialeko hitzarmen sortu berriaren bultzadak beharrezko eta posible egiten dutela erronka honi heltzea".\nSektorea erabat feminizatuta dagoela salatu du sindikatuak eta oso egoera larria bizi dutela langileek pribatizazioaren, prekarizazioaren eta bitarteko faltaren ondorioz. "Egoera horrek agerian uzten du erakundeek zenbateko utzikeria daukaten zaintzen esparruan; funtsezko esparrua izaki, berrantolatu eta lehentasuna eman behar zaio. Nafarroako gizartearentzat erronka estrategikoa da zaintza-sistema publiko komunitario bat sortzea, esparru sindikalak, mugimendu feministak eta pentsiodunen mugimenduak sarritan eskatu dutena", adierazi dute.\nSindikatuaren iritziz, hitzarmenak bi urrats garrantzitsu ekarriko lituzke. Alde batetik, negoziazio-eremua Nafarroara gerturatuko litzatekela, azaldu dute; eta ondorioz, "egoitzetako langileek eta haien ordezkariek lan-baldintzen erregulazioan zuzenean parte hartzeko eskubidea irabaziko lukete". Beste aldetik, sektoreko lan-baldintzak nabarmen hobetuko lirateke, sindikatuaren aburuz. "Bi urrats horiek eskutik doazela frogatu da: lan-baldintzen estatalizazioa prekarizatzeko bide bat da, eta, aldiz, negoziazio kolektiboko esparru propio batean aurrera egitea lanbidea duintzeko aukera paregabea da", azaldu dute..\nGizartea Barañain-Oltza Zendea Aratzuri


Arte[faktua] 40: Mariasun Landa 'Txikiaren handitasuna literaturan', Asun Agiriano, Joseina Etxeberria • ZUZEU\nArte[faktua] 40: Mariasun Landa –\nElizalde eskolako booktuberrak\nEuskarazko Haur eta Gazte literaturan izen handienetakoa den Mariasun Landa idazlea da aste honetako Arte[faktua]ko gonbidatu nagusia. “Txikiaren handitasuna literaturan” liburua plazaratu berri du. Urteetan zehar emandako hitzaldi, ponentzia, artikulu eta saiakera batzuk bildu ditu 22 testutan. Gogoetagai nagusiak feminismoa eta sexismoa, irakurketa literarioa, idazketa eta haur eta gazte literatura dira.\nErrenteriarra 19 urterekin Parisera joan zen eta han egin zituen Filosofia ikasketak. Handik bueltan euskara ikasi eta Zarautzen hasi zen eskolak ematen. 82an plazaratu zuen lehen ipuina. Geroztik 40 bat idatzi eta sari ugari jaso ditu eta bere obra 14 hizkuntzatara itzuli da. Jakiundeko kide da eta 25 urtez Unibertsitatean irakasle lanetan aritu da.\nLandak Asun Agiriano gonbidatu du. Agiriano Filosofian lizentziaduna da eta Bartzelonako UAB Unibertsitatean Haur eta Gazte Literaturako Masterra egina du. 1991z geroztik, Arrasateko Udal bibliotekan irakurketa sustatzen eta bibliotekari lanetan dihardu. Galtzagorri elkartearen sortzaileetakoa da eta Behinola aldizkariaren erredakzio-batzordeko kide.\nIrakurlearen tartean, Arantza Urkia Donostia Kulturako Liburutegi Zerbitzuaren zuzendariak Ramon Saizarbitoriaren “Egunero hasten delako” liburuaren aipamena egingo du. Hain zuzen ere, aurten bete dira 50 urte liburua argitaratu zela.\nGaldetegian Juan Kruz Igerabide, Eneko Bidegain eta Gotzon Hermosilla idazleek euren liburu kuttunen berri emango dute. Gauza bera egingo du Joseina Etxeberria Euskadi Irratiko esatariak Apalategia izeneko tartean.\nOiartzungo Elizalde Eskolako Malen, Ariane eta Nahia ikasleek, Asun Balzolaren “Indiana Jonesen zamarra” liburua gaitzat hartuta egingo dute aste honetako booktubea.\nArte[faktua] 40: Mariasun Landa\nhaur eta gazte literatura, literatura


Txinako Sute eta Bero Erresistenteak Larruzko Luzerako Soldadura eta Tximinia Segurtasuneko Eskularruak fabrikatzaileak eta hornitzaileak | Joysun\nSuaren eta beroaren aurkako larru luzeko soldadura eta tximiniaren segurtasun eskularruak\nModelo zenbakia: WCBB08\nProduktuaren izena: Suaren eta beroaren aurkako larru luzeko soldadura eta tximiniaren segurtasun eskularruak\nErabilera: Suaren aurkako erresistentzia\nPaketea: 10 bikote OPP poltsa bat\nTeklatu nagusiak: Soldatzeko Bero Erresistentea, Ebakidura Erresistentea, BBQ eskularrua, Tximinia.\nHornikuntza gaitasuna: 20.000 bikote hilean\nProduktuaren kolorea: urdina + horia\nNeurriak: 40CM / 16 hazbeteko luzera\nMateriala: hautatutako behi larrua sorbaldan banatuta Larrua, apar betea eta kotoizko forrua barruan\nBEROAREN ERRESISTENTZI BAKARRIK: Soldadurako eskularruek 500 93 (932 ° F) muturreko tenperaturak jasango dituztela ziurtatzen dute. Eskularruen barnealdean% 100 izerdi leuna xurgatzen duen kotoizko estalkia dago, leuntasuna eta beroarekiko erresistentzia hobetzeko. Eskularru hauek soldadurako ezin hobeak dira. hala nola, ikatza edo egurra eta berotzeko labea edo sukaldeko tresnak erretzea. Egokia da TXAKUR KATU TXORI ERREPIKOIA bezalako animaliak ziztatu ez daitezen.\nFORERAMENTZAKO GOI-SEGURTASUNA: Mahuka luzeko 14 hazbeteko eskularru luze luzeak zure besaurreak babesten ditu hondakinak ehotzeko, soldatzeko txinpartak, ikatz beroak eta gar irekiak, sukaldeko tresneria beroa eta lurrun beroa. Eraginkorra muturreko inguruneetan ere.\nHATZETAN, PALMETAN ETA BIZKARRALDEETAN BIRIKATUTAKO BERRIKO ESTALKI INDARTSUA: eskularruek hatzetan, palmondoetan eta bizkarretan babes indartua dute, bero arrisku handieneko babes beroa ematen dute bero arrisku handiko lanak kudeatzeko eta higatzeko errazak ez izateko.\nLODIA ETA IRAUPENA: Soldatzeko BBQ eskularruak zaindutako hautatutako sorbalda lodi eta leunarekin eginak dira, larru naturaleko bero larruazala, olioa, zulaketak, suteak eta ebakiak. Heavy eskularru pare honek denbora luzez iraungo du.\nMULTI - FUNTZIOA GIZON ETA EMAKUMEENTZAT: Soldatzeko ez ezik, beste hainbat lan eta etxeko zereginetarako ere baliagarriak dira. Parrilla, Barbakoa, Sukaldea, Labea, Tximinia, Sukaldaritza, Loreak inaustea, Lorezaintza, Kanpina, Sutarako ideia.\nJOYSUN Eskularruak soldadurarako ez ezik, beste lanetarako eta etxeko zereginetarako ere erabil daitezke. Soldatzeko eskularruak, laneko eskularruak, segurtasun eskularruak, beroarekiko erresistenteak, barbakoa eskularruak, kanpineko eskularruak, ebaki erresistenteak, tximinia eskularruak.\nAukeratutako behi sorbalda larru zatikatua\nUrdina + horia\nNeurri bakarra (40 * 13 * 2,5cm)\n0,70 kg / bikotea\n41 * 15 * 3cm / bikotea, 10 bikoteak / opp poltsa\nMULTI - Helburua: Soldatzeko ez ezik, beste lan eta etxeko zereginetarako ere baliagarriak dira. Soldatzeko Eskularruak, Laneko Eskularruak, Meatze Eskularruak, Bero Erresistenteak, Ebaki Erresistenteak, Beheko Eskularruak Q BBQ eskularruak\nAurreko: Crinkle Latex Kautxu Eskuz Estalitako Segurtasun Laneko Eskularruak\nLarruzko segurtasun eskularruak\nSegurtasun Eskuko Eskularruak\nSegurtasun Eskuko Eskularru Motak\nSegurtasunezko Larruzko Eskuzko Eskularruak\nLan Babeseko Larruzko Eskularru Luzeak Soldatzeko Sa ...\nsuaren aurkako soldadura eskularru larruzko urdin luzeak\nFYDR4 altzari merkeak larruzko palmondo lanerako eskularruak\nWCBB02 soldadura larruzko eskularru urdinak erpuru zuzenarekin\nCACBPL larruzko neguko eskularruak pilatzeko forrua\nDPAK larruzko gidatzeko eskularruak


Sendaviva familiaren prezioanHirukide | Hirukide\nUdalekuen Deskontua 2021\nMenuHirukide -- Nortzuk gara? -- Kide Ugariko Familiak -- Kide Ugariko Familiaren Titulua -- Kide Ugariko Txartela -- Bazkidetu zaitez -- Abantailak -- Ohiko galderak -- Gure Ibilbidea -- Jarduera Txostena -- Hirudenda -- Gardentasuna -- Kontaktua Deskontuak / Diru-laguntzak -- Bazkideen deskontuak -- Deskontu guztiak -- Hirubono -- Eskaintzak eta Deskontu berriak -- Udalekuen Deskontua 2021 -- Hirukideri erakundeak atxikitzea -- Hirukideko deskontu-plana -- Laguntza publikoak -- Erreklamazioak eta lankidetzak Ekintza eta zerbitzuak -- Ekintzak -- Prestakuntza-hitzaldiak 2021 -- Agenda -- Ezkaintzak/Eskaerak -- Familia aisialdia Gaurkotasuna -- Albisteak -- Hirukideren aldizkaria -- Newsletter -- Artikulu interesagrriak -- Elkarrizketak -- Familien elkarrizketak -- Pertsona ospetsuen elkarrizketak -- Argazki galeria -- Zure iritzia Esteka interesgarriak\nSendaviva familiaren prezioan\nEkintzak eta Zerbitzuak | 02 June 2021\nEkainaren 19an, larunbatean, familia bakoitzak 60 euroko prezio berezia izango dugu SENDAVIVAn, jolasak, animaliak, abenturak eta abarrak biltzen dituen parkean. Gainera, aurten jada han izan bazarete, prezioa 40 eurokoa izango duzue. Familia bakoitza bere kabuz joan ahal izango da, eta nahi duenean iritsi eta irten ahal izango da.\nTarifa ofizialak honako hauek dira:\nHelduak (12 urtetik aurrera): 28 euro\nJuniorrak (5 eta 11 urte bitartekoak): 21 euro\nBeraz, familia estandar batean bi heldu, 12 urte baino gutxiagoko bi seme-alaba eta 12 urte baino gehiagoko bat sartuz gero, 126 euro lortuko lirateke, eta egun horretan, Hirukiderekin, 60 euro. Ezinbestekoa da aldez aurretik izena ematea.\nErreserbatu sarrerak HEMEN; izena emateko azken eguna ekainaren 15a da. Ekainaren 17an eta 18an, posta elektronikoz bidaliko dizkizuegu sarrerak, eta ordainagiria bidaliko dizuegu Hirukideri lotuta duzuen kontu-korrontera.\nhttps://hirukide.com/eu/sendaviva-familiaren-prezioan/https://hirukide.com/wp-content/uploads/2016/04/Hirukide_sendaviva-1024x507.jpghttps://hirukide.com/wp-content/uploads/2016/04/Hirukide_sendaviva-300x300.jpg 2021-06-29T11:04:17+00:00 HirukideEkintzak eta Zerbitzuak\nEkainaren 19an, larunbatean, familia bakoitzak 60 euroko prezio berezia izango dugu SENDAVIVAn, jolasak, animaliak, abenturak eta abarrak biltzen dituen parkean. Gainera, aurten jada han izan bazarete, prezioa 40 eurokoa izango duzue. Familia bakoitza bere kabuz joan ahal izango da, eta nahi duenean iritsi eta irten ahal izango da. Tarifa ofizialak honako...\nEuskadin % 30 jaitsi dira jaiotzak 10 urtean. Zuen ustez, zeintzuk dira arrazoi nagusiak?\nGazteek emantzipatzeko eta lan egonkorra izateko dituzten zailtasun ekonomikoengatik\nSeme-alabak izateak kostu ekonomiko handia dakarrelako\nLana eta familia uztartzeko zailtasunengatik\nGizarte-balioak aldatzeagatik, aitatasuna/amatasuna baztertzen baitute\nSeme-alabak hazteko politika publikoen babesik ezagatik\nTfnoa: 945 25 36 02 / 688 72 89 31\n(Udan izan ezik: 8:00-15:00)


Mugak hitzaren lagun\nSeme-alabenganako heziketa jardunean, mugak ipintzeaz ari garenean uste dut gaizki ulertzeren bat edo beste badagoela.\nEz al dugu errazegi parekatzen mugak jartzearena, “ez” soil zein hausnarketa gabeko erantzunarekin?\nMugatzea eta hesia jartzea eskutik doaz, baina ezin gara gure seme-alaben trafiko zaindari bihurtu. Elkarrizketa giroa sortzeko bidean, hesi hezikorrek har ditzakete sentsua hitzen aldamenean.\nBaina guraso eta seme-alaben arteko zubia mintzaleku bihurtzen ez badakigu, eta trukean epaileku bilakatzeko zorian badaude, komunikazioa bertan behera desegingo da.\nGida baimena duenak badaki balazta bikoitzaren garrantziaz. Arrisku egoeran frenatu beharra dago, ikara eutsi eta gaizki egina zuzendu. Baina nerabeekin ez gaude beti talka arriskuan eta garrantzitsua dugu prebentzio ikuspuntutik begiratzea beraiek egiten dizkiguten “eskaera arriskutzuek”.\nEzusteko “ez”-ak, berotu baino ez du egingo gure neska-mutil nerabea. Matrailakada bezala hartuko du azalpen gabeko ezartze ukatzailea, eta gogo gutxi izando du agindutakoa onartzeko edo erantzunkizunez jokatzeko.\nEzinbesteko dugu hausnarketan hezitzea gure gazteak, hori izando baita beraien jokabidearen jabe egiten ikasteko modurik hoberena.\nEgilea zeukesanArgitaratze-data 25 Urtarrila, 2011 25 Urtarrila, 2011 Kategoriak Educación-Heziketa, Familia Etiketak diálogo, límitesUtzi iruzkina Mugak hitzaren lagun bidalketan


Emakundek 2018ko Beldur Barik programa aurkeztu die Arabako udalei - Revista Emakunde AldizkariaRevista Emakunde Aldizkaria\n10/09/2018 | 0 iruzkin\nGaur goizean Izaskun Landaidak eta Zuriñe Elordik, Emakundeko zuzendariak eta idazkari nagusiak hurrenez hurren, 2018ko Beldur Barik kanpainaren aurkezpena egin diete Arabako udalei. Aste honetan bertan, Gipuzkoako eta Bizkaiko udalei ere egingo zaizkie aurkezpenak, asteazkenean eta ostiralean. eldur Barik EAEko instituzioek elkarlanean bultzatuta indarkeria sexista prebenitzeko gazteei zuzendutako programa da, eta bere helburua da, gazteekin batera hausnarketa eta eztabaida prozesuak sustatzea jendarte eraldaketan laguntzeko.\nLandaidak programaren helburua azaldu die udal teknikariei, eta programa euren urteko programaziora egokitzeko ahalegina azpimarratu du, besteak beste. Eta iaz aurkezpenak lurraldeka egiten hastearen onurak azaldu ditu baita ere. Ondoren, Beldur Barikeko idazkaritza teknikoko kideek landu dituzte edukiak.\nErantzunik gabe ra(etara) “Emakundek 2018ko Beldur Barik programa aurkeztu die Arabako udalei”


Baga Biga: Googlek Twitter Internetik gabe erabiltzeko sistema sortu du, Egipton\nGooglek Twitter Internetik gabe erabiltzeko sistema sortu du, Egipton\nEkimen horrekin Googlek egiptoarrei sare sozialen erabilera erraztu nahi die; izan ere, Hosni Mubarak presidentearen aurkako manifestazioak hasi zirenetik sarbidea blokeatuta dago.\nGoogle konpainia estatubatuarrak Internet konexiorik gabe mugikorraren bitartez bidalitako ahots eta testu mezuak Twitterren argitaratzeko aukera ematen duen sistema sortu du. Ekimen horrekin, Googlek Googlek egiptoarrei sare sozialen erabilera erraztu nahi die; izan ere, Hosni Mubarak presidentearen aurkako manifestazioak hasi zirenetik sarbidea blokeatuta dago.\n"Jende askok egin duen moduan, guk ere Egiptoko gatazkari buruzko albisteak jarraitu ditugu eta bertako biztanleei laguntzeko moduan pentsatzen aritu gara", jaso du enpresak bere webgunean argitaratu duen mezuan.\nHorrela, Googlek Twitterren mezuak argitaratzeko hiru telefono zenbaki eskaini ditu webgunean; izan ere, herrialde horretan zerbitzua ematen zuten bost konpainiek jarduera bertan behera utzi dute.\nSare sozialak blokeatuta daude duela aste bete Mubaraken aurkako manifestazioak hasi zirenetik.\nPublicado por Iker Barrena en 14:18


Donostiako Auzitegian ere ezezkoa jaso du Urdaibaik | Kirola | Berria\nNoiz sortua: 2019-10-08 12:59:15\nDonostiako Auzitegian ere ezezkoa jaso du Urdaibaik\nEz diote onartu iazko Kontxako Banderan lehiaketa batzordeak ezarri zion zigorraren aurka jarritako helegitea, eta, orain, apelazioa aurkez dezake Gipuzkoako Auzitegian\nZierbenak (ezkerrean) eta Urdaibaik (eskuinean) tupust egin zuten unea, iazko Kontxako lehen estropadan. Javier Etxezarreta/EFE\nIazko Kontxako Banderan, Urdaibai lehen igandeko sailkapenean azkeneko lekura bidali zuen estropadako lehiaketa batzordeak, bigarren txandan "epaileek ababorrera joateko egindako eskariei uko egin eta, ondorioz, Zierbenako arraunekin talka egin, eta abordatzea eragiteagatik". Hamabost segundo ere gehitu zizkion, gainera, eta zigorra handitu. Bigarren igandean bandera irabazteko batere aukerarik gabe geratu zen Bermeoko taldea. Gero, hamabost segundoko zigorra kendu egin zitzaion.\nHorren aurka, Urdaibaik helegitea aurkeztu zuen Donostiako Administrazioarekiko Auzien Epaitegian, eta orain heldu da erantzuna: atzera bota diote helegitea. "Ezin dugu egindako jardueren balorazioen lan teknikoa ordezkatu, ez eta ezarritako parametroak berrikusi ere", adierazi du epaiak. Gainera, garbi utzi du "epaileek hartutako erabakia haiei ematen zaien ahalmenaren baitan" dagoela, eta "epaileen jarduna estropadaren araudiaren baitako arbitraje lana izan" zela. Azkenik, epaiak dio zigorra ezin dela "aldatu, kirol jardueraren barruan gertatu zelako".\nDena dela, epaia ez da behin betikoa, eta Urdaibaik aukera dauka apelazioa jartzeko Gipuzkoako Auzitegian.


Musukoaren erabilera goizeko lehen orduan - - Aiurri.eus\nMusukoaren erabilera goizeko lehen orduan\nJon Ander Ubeda 2020-07-16 08:00\nZumea plazan hasi eta Arantzibia plazan amaitu ohi da nire ibilbidea, astelehenetik ostiralera. Zenbatzeari ekin diot, oinez nindoan bitartean. Goizeko 06:55ak dira.\nAurreko asteetan lurrean topatutako argazkiak biltzen ibili naiz, deigarria zaidalako musukoa lurrera botatzea edo bidean galtzea. Erredakziora nindoala lehen pertsonarengan jarri dut arreta. Atzetik zetorren, musukorik gabe. Niregana gerturatu ahala, erretzen ari zela konturatu naiz. Aurrera begira jarri eta igerilekuko bidean zubia zeharkatzen ari zen beste gizonezko bat topatu dut. Hark musukoa jantzita zeraman.\nJuanita Alkain plazatxoa bidegurutze modukoa da. Norabide ezberdinetara jarri eta emakumezko gazte bat korrika ikusi dut. Ez zeraman musukorik. Eskola kalean aurrera gizonezkoa, txakurra alboan zuela. Hura ere, maskararik gabe. Kafea hartu dudan tabernaren kanpoaldean bezero bat musukorik gabe zegoen. Tabernaren barrualdean bezeroak eta zerbitzaria, guztiak, musukoa jantzita musika txatxua entzuten ari ziren bitartean: “El del medio de los Chichos”...\nTabernatik atera eta lehen metroetan topatu ditut oinezkoa, auto gidaria, eta kalean lanean ari ziren garbitzaileak. Guztiak musukoarekin. Bidean aurrera egin eta Goikoplazan antzeko egoera topatu dut. Kaletxikin behera bizilagun bat ikusi dut hamabost metrora, musukorik gabe kalea zeharkatzen. Arantzibia plazara gerturatzen ari nintzela, garajetik irteten ari zen ezagun batekin egin dut topo. Hizketan ari ginela tren geltokira zihoan gizonezkoari erreparatu diogu biok. Musukorik ez zeraman.\nHorixe, lehen orduko panorama. Ordu gutxiren bueltan musukoa denen ahotan ikusten hasiko gara.


Bizkaiak 565 milioi euro bideratuko ditu lurraldeko pertsona guztientzako babes-sare indartsu bat bermatzeko - Área de prensa - Bizkaia.eus\nBizkaiak 565 milioi euro bideratuko ditu lurraldeko pertsona guztientzako babes-sare indartsu bat bermatzeko\n2019(e)ko azaroaren 07(a) 12:00\nGizarte Ekintzako Foru Sailak 2020an 564.882.000 euroko aurrekontua izango du; aurrekontu hori foru erakundearen aurrekontuan eskuragarri dagoen kopuruaren % 44 da. Sailak eskuragarri duen aurrekontua % 5 hazi da aurreko ekitaldiko kontuekin alderatuta; horrek esan nahi du 27 milioi euro gehiago daudela adineko pertsonei, desgaitasuna duten pertsonei eta haurrei arreta ematerako orduan geroz eta handiagoak diren beharrizanei erantzuteko.\nSergio Murillok, Gizarte Ekintzako diputatuak, bere sailak 2020 ekitaldirako dituen aurrekontuak aurkeztu ditu Bizkaiko Batzar Nagusietan; aurrekontu horiek 564.882.000 eurokoak dira. Zenbateko hori Foru Aldundiak erabilgarri duen aurrekontuaren % 44 da.\nGizarte Ekintzako diputatuak Bizkaian zaurgarritasun egoeran dauden pertsona guztien bizitza duin eta oso baten garapena babesteko foru konpromisoa azpimarratu du; eta horretarako, Bizkaian 95.000 herritarrengana iristen den erantzukizun publikoko sare aurreratu bat modernizatzen jarraitzeko tresnak eman dira. Aurrekontu horren bidez, haurtzaroaren babesaren esparruan geroz eta handiagoak diren beharrizanei erantzuten diegu, adineko pertsonentzako eta desgaitasuna duten pertsonentzako arreta-zentroen sarea egonkortzen dugu, pertsona zaintzaileei babesa emateko neurrietan aurrera egiten dugu eta aurrekontu-hornidura ematen diogu lurraldeko zilarrezko ekonomia sustatzeko estrategiari .\nZentzu horretan, Aldundiak 1.300.000 euro bideratuko ditu Nagusi Intelligence Centerrek aurrera jarrai dezan eta Bizkaian zilarrezko ekonomia garatzeko; era berean, 315.000 euro bideratuko ditu zahartze aktiboaren esparruan diharduten Europako proiektuetarako (Bizkaia erreferente bilakatu du arlo horretan).\nProiektu horien artean, Sergio Murillok Interreg Europe ProyectEU Shafe proiektua nabarmendu du. Bizkaia da proiektu horren buru eta Europako 7 eskualdek hartzen duten parte bertan. Proiektu honen helburua ezagutza partekatzea, politika elkartrukatzea eta gure lurraldeko adineko pertsonen bizi-kalitatea hobetzeko bideragarritzat jotzen diren jardunbide egokiak ezartzea da.\nAdineko pertsonak: 195 milioi euro\n86 urteko aparteko bizi-itxaropena emakumeentzako eta 81 urtekoa gizonentzako; Bizkaian azken urteetan egin den gizarte-lorpenik handiena. Baina, hori, aldi berean, lehen mailako erronka bat da zaintzen sistemetarako, mendekotasun- eta kronikotasun-egoerak hazten baitoaz adinarekin batera. Egoera horren aurrean, beharrezkotzat jotzen dira zentroen (egunekoa zein egoitzako) sarearen espezializazio bat, zaintzaileen babesa eta zaintza formalak eta informalak uztartzen dituzten zaintza partekatuen sistema mistoak. Alde horretatik, konplexutasun eta zaintza altuko 100 plaza gehituko zaizkie gaur egungo 2.750 plaza arruntei.\nEkitaldi honetan adinekoen zentroetara bideratutako aurrekontua 195.122.000 eurokoa izango da, eta zenbateko hori Sailak eskuragarri duen aurrekontuaren % 35 da.\nDesgaitasuna duten pertsonak: 75 milioi euro.\nDesgaitasuna duten pertsonen arretaren esparruan, desgaitasuna duten pertsonak eta beren familiak babesteko baliabideak mantentzeko apustuak irmoa izaten jarraitzen du. Hala, proiektuak 75.115.000 euroko aurrekontu bat aurreikusten du. Desgaitasuna duten pertsonei eta beraien familiei bideratutako egoitzazko baliabideak eta eguneko arretari lotutakoak mantendu dira, eta urte honetan martxan jarri diren zerbitzuak urtekotu dira. Era berean, mantendu egin da Gizarte Ekintzako hirugarren sektoreko erakundeekin dagoen aliantza estrategikoa, erakunde horiekin sinatutako ehun hitzarmen baino gehiagoren bitartez; hitzarmen horiek egoitzazko zentro eta etxebizitzetan 1.295 plaza (53.289.000 euro) eta eguneko arretarako zentroetan 1.378 plaza (19.700.000 euro) kudeatzeko dira. Horiei, egoitza-erregimeneko 185 plaza eta eguneko arretarako zentroetako 69 plaza gehitu behar zaizkie, zuzenean kudeatu beharrekoak.\nHaurtzaroa: 57,3 milioi euro.\nUmeei arreta emateko programarako aurreikusitako aurrekontua 8.085.000 eurokoa da. Zenbateko hori adingabeen egoitza-harrerara bideratutako partidarekin osatzen da (49,22 milioi euro).\nUmeen programak babesik gabe dauden edo babesik gabe egoteko arrisku larrian dauden adingabe eta nerabeei babesa emateko Foru Aldundiak gauzatzen dituen ekintza guztiak barne hartzen ditu. Horretarako, esku-hartze programak garatzen dira, eta horiek babesik gabe dauden adingabeei laguntzen die zuzenean.\nGizarte Ekintza Sailak, askotariko programen bitartez, prebentziozko esku-hartzeak sustatzen ditu, adingabea bere familia ingurunean geratzeko ahaleginak egiten ditu (adingabearentzat positiboa den heinean), irtenbide familiarrak bilatzen ditu adingabeak familia ingurunetik banatu behar diren kasuetan eta adingabeak berriz ere familian bizitzeko jarduketak sustatzen ditu, hori adingabeen onurarako baldin bada.\nMendekotasunerako prestazioak eta diru-laguntzak: 98 milioi euro.\nPrograma horren aurrekontua 98.743.000 eurokoa da, eta hurrengo ekitaldian % 2,82 haziko denez, 2.709.000 euro gehiago izango dira. Kapitulu horretan 66,11 milioi euro bideratuko dira familia ingurunean zaintzak emateko; gaur egun, Bizkaian, 20.000 pertsonak baino gehiagok jasotzen dituzte zaintza horiek.\nKapitulu honetan, 2,86 milioi euroko zuzkidura bat jasotzen da, mendekotasun egoeran dauden eta familia inguruan zaintzak jasotzeko prestazio ekonomikoa (PECEF) —pasa den urriaren 15ean argitaratu zen eta indarrean 2020an sartuko den Foru Dekretuaren bidez arautua— jasotzen duten pertsonen zaintzaileek urtean 15 eguneko atsedenaldi bat har dezaten.\nBalorazioa eta orientazioa: 7,77 milioi euro.\nBalorazio eta Orientazio Zerbitzuak 7.779.000 euro izango ditu, 2019ko ekitaldian baino % 0,13 gehiago, balorazio-berrikuspenei gehikuntza iraunkorrari erantzuna emateko beharrezko hazkundea. Kapitulu honek, era berean, arreta goiztiarrerako aurreikusitako partida barne hartzen du, 2020an 4 milioi eurora iritsiko dena, 56 zentro hitzarturekin. Zentro horietatik, Bizkaian arreta goiztiarrerako zerbitzu publikoa eskaintzen da.\nBeraz, Bizkaiko Foru Aldundiak aurrera jarraitzen du gizarte zerbitzu publikoen sarearen bilakaeran, Bizkaia integratzaileagoa eta inklusiboagoa bihurtzeko. Eboluzio hori plaza gehien dituen arreta-zentroen sarearen egonkortzean eta zaintzaileei babesteko neurrien hedapenean gauzatzen da.\nHala, Gizarte Ekintzako diputatuak azpimarratu du aurrekontu honek erantzukizun publikoko gizarte zerbitzuen sare aurreratu bat eboluzionarazi nahi du eta funtsezko tresna bat da gure lurraldearen gizarte-kohesiorako: Bizkaiko pertsonentzako tresna bat. Hala, eta soilik horrela izan ahalko dugu Bizkaiaren bertsiorik onena , esanez amaitu du Sergio Murillok.


Antzerkiaren ezaugarriak | Lengua y literatura | Xuletas, chuletas para exámenes, apuntes y trabajos\nEscrito el 17 de Marzo de 2016 en vasco con un tamaño de 5,03 KB\n1-Gerraosteko antzerkiaren Azalpen txikia:\nEuskal teatroari ez zaio behar bestelo Garrantzirik inoiz eman. Idatzitako guztia ez da argitaratua izan eta Argitaratutakoa batzuetan taularatua ere ez, esatekoa da ere, zenbaitetan Antzeztua izan den arren ez dela inprimatu.Guzti hau kontutan izanik, ez da Erraza gure antzerkiaren ikuspegi guztia izatea. Bestalde, antzerkigintzaren Helburua ez da maiz oso literarioa izan, euskaltzaletasunari eusteko tresna Bilakatu bait zen. Hainbeste gauza debekaturik zeuden gerraosteko aldi Horretan, eginkizun garrantzitsua bete zuen teatroak. Irratia, zinema, Telebista, egunkariak ia erdara hutsean zirenean, euskaraz jendaurrean Azaltzeko erarik bakarrenetakoa zen antzerkia. Iparraldeko antzerkigintzak eta Hegoaldekoak ibilbide desberdinak izan zituzten, nahiz eta sarritan lotuta Egon. Hegoaldean frankismoaren hasieran zegoen eta egoera larria zen.\n2-Iparraldeko Teatroaren barnean,egile mordoxkaren artean azpimarratu BI AUTORE :\nBigarren mundu gerraren ondotik laister heldu Zioten berriz ere antzerkigintzari Iparraldean. Gehienak, Baionako GURE HERRIA Aldizkarian argitaratu ziren (1951 ezkero). Aipatzekoak dira herri txikietan Aurkezten ziren antzezlanak, egitura eta gainerraz samarrak zituztelarik.\nParrokia giroko teatroa, alegia; salbuespenak ere Izanik, noski. Egile mordozkaren artean pare bat azpimarratuko ditugu. Alde Batetik Pierrez Lartzabal (1915-1989) azkaindarra, hainbat urtetan Sokoako Erretore ospetsua izana, garai horretako teatrogile trebeenetariko eta Langileenetakoa dugu.Ederki zekien drama eta komedia egiten, bazuen teatrorako Sena.\nAutore honen uzta oparoko lan batzuk : Etxahun, Senperen gertatua edo Hila esposatu.\nBigarren autorea, Telesforo Monzon (1904-1981) da, Lartzabalen adiskide eta lankide.Hau Gipuzkoarra zen, Bergararra jaiotzaz eta Mexikora ihes egin behar izan zuen gerraostean.Komediak nahiz dramak taxutu Zituen; bederatzi-hamar bat guztira. Lehen sailetik, aipatzekoak dira Lau kantari Eta xori bat obrak, bigarrenetik, berriz, Menditarrak eta Hazparneko Anderea.Honako hau Lizardiren lanaren miresle dugu, poesia sintetiko eta Iradokitzailea ardatz duelarik. Bere ezaugarrietako bat naturako irudi Sinbolikoetan gorderik aberriaren aldeko apologia egiten zuela da. Abesteko Idatzi zituen bertsoak oso ezagunak egin ziren: Itziarren semea, Lepoan hartu, Euskarari bai...\n3-Aipatu Pierres Lartzabalen antzerkiaren ezaugarri batzuk : Pierrez Larrazabal Teatrogile trebe eta langileena dugu. Dozenaka lan, labur, luze gauzatu zituen Antzerkirako. Ederki zekien drama eta komedia egiten. Lapurtarraren antzerkiak Herrikoiak eta ikasiak dira, jende landu eta jende arruntarentzat eginak. Teatrorako sena du, istorioak eta pasarteak korapilatzeko eta askatzeko Gaitasuna. Honek, uzta oparoa izan zuen eta argitaratuen artean Hegoaldean ere Ezagunak izan ziren izenburuak ditu.\n4-Iparraldeko Herri teatro tradizionalean pastoralgaiak aldatuz joan dira.Komentatu:\nGerra inguruan etenaldi luzetxoa izan ondoren, 1950az Gerora sarritan dastatu izan da pastorala.1973az gero urtero edo bi urterik Behin egon ohi da emanaldia Zuberoako herriren batean. Bigarren Mundu Gerrara Arte pastoralgairik gehienak Testamentu Zaharretik edo Frantziako historiatik Ateratzen baziren ere, orain protagonistak Zuberoakoak, Iparraldeko zenbait, Edota Euskal Herrikoak ere izan daitezke, eta batzuetan pertsonaia nagusi barik Gertakari edo herri baten historia ere hartu izan da ardatz.\nPastoralen gaiek bi denbora tarte bereizten Dituzte, 1950. Urtea mugarri izaki. Urte hortaraino, antzezpenak gai erlijioso (santu edo bibliako pertsonaietan oinarrituak) edo politiko-militarrak (Frantses estatukoak) izaten ziren. Etxahun-Irurik baina, pastoralak irauli Zituen Euskal Herriko gaiak baliatzen hastean. 1950. Urtetik aurrera beraz, euskal historian pisua izan duten pertsonaien inguruan egin ohi dira. Adibidez, Etxahunen bederatzi pastoraletarik zortzik euskal gaia dute.\nKantua da pastoralaren ezaugarri nagusienetakoa, Bertsoek osatzen baitute antzerki osoa.\n5-Aipatu 1950tik aurrera Hegoaldeko antzerki talde batzuk. Zein arazo nagusiri egin Behar izan zioten aurre? : Euskal Iztundea, Jarrai taldea, Kriselu taldea eta Intxixu taldea.\nFrankismoaren bukaerako giro politiko nahasiak ere Ez zuen antzerkia egonkortzen askorik lagundu, errepresioa zela eta jende asko Sakabanatu eta hainbat talde banatu bait ziren.\n6- Aipatu Hegoaldeko hiru teatrogile eta lan bana:\nAntonio Maria Labaien : Petrikillo, Jokua ez da errenta, Malentxo alargun,...\nSalbatore Mitxelena: Erri bat Guruzbidean eta Confixus.\nJon Etxaide: Amaiur, Markesaren alaba, Begia begi truk,...\nGabriel Aresti: Mugaldeko herrian Eginikako tobera, Justizia txistulari, etxe aberatseko Seme galdua...\nXalbador Garmendia : Historia trsite Bat.\nantzerkiaren ezaugarriak Gabonetako antzerkia Antzerkia hegoaldean Gerraosteko antzerkia iparraldean Herri antzerkia . Pastorala zein da antzerki baten ezaugarri nagusia Antzerkiaren sorrera Antzerki modernoa euskal herrian Hegoaldeko antzerki zaharra Antzerkiaren jatorria Hegoaldeko antzerkia Euskera lite


Bilbok ikusentzunezkoan musikagintzarako ereduei buruzko goi mailako eskola hartuko\nCampos Eliseos Antzokiaren Kupula Aretoan emango da, martxoaren 15ean, eta SGAE taldearen bazkideek matrikulazio hobatua izango dute\nSGAE Fundazioaren formakuntza politikaren baitan, Vanessa Garde sortzaile eta musikagile adituak goi mailako eskola emango du Bilbon, gazteleraz, Plantillas en la composición para audiovisual izenburupean.\nKlase magistral hau SGAE Fundazioaren eskutik jaso ahal izango dute SGAEren bazkide diren eta ez direnek, Bilboko Campos Eliseos Antzokiaren Kupula Aretoan (Bertendona kalea 3 Bis, 6. solairua), 15 euroko matrikularekin. Alta, autore eta argitaratzaileen elkartearen bazkideek matrikulazio hobatuaz gozatzerik izango dute, kasu honetan, soilik 5 euroren truke.\nSekuenziatzaile batean eredu edo txantiloi bat eratzeak, sarritan, ikusentzunezkoaren musikagintza erabat errezten du, eta lan horretan sakonduko du hain zuzen ere sortzaile nafarrak, disziplina honetarako musikagintza bere osotasunean jorratuz, soinu konkretuen gainetik.\nZentzu honetan musikagile, orkestatzaile, moldatzaile, musika eta musika-teknologia irakasle, ikasle eta profesional oro deituta daude edo izen-ematea egin dezakete. Hauen guztien interesa izan beharko litzateke, hala egingo balute bederen, teknologia musikalaren teknikatan sakontzea, ordenagailuaren bitartez eta, konkretuki, txantiloi edo plantilla musikalen erabileran trebetasuna lortzea.\nVanessa Garde eskarmetuzko musikagilea dugu. Zinean, telebistan eta bestelako bitarteko audiobisualetan lan egin du erabateko enkarguak betetzen. Moldatzailea, teknologia musikalean aditua, Berklee College of Music delako gune prestigiotsuan irakaslea izan da, Espaina eta Amerikako Estatu Batuetan mugitu izan dela irakasle eta sortzaile gisa. Bere kurrikulumean Ridley Scott, Terry Gilliam, Alejandro Amenábar, Alberto Iglesias, Roque Baños edo Lucio Godoy bezelako zinemagileak dira.\nFitxa teknikoa eta izen-ematea


Alaitasuna, erritmoa eta musikaltasuna darizkion haur kanta-poema da ‘Bidean zehar’. Animalia ezberdinak dira protagonista -elefanteak, saguak, katuak eta hartzak ere tarteko-, eta bertso oktosilabo hauen erritmoan dihardute, zenbaki-hurrenkera markatzen dutela. Horrela, bada, 1etik 10era bitartean, pertsonaiak zenbatzen hasten dira, jai giroko helmuga harrigarrira iritsi arte.\nAma liburuaren ondoren, Ruiz Johnsonek Vl Nazioarteko Konpostela Album Ilustratuaren Saria irabazi zuen obra, hain juxtu, eta ‘El viaje de mamá’, aurre-irakurleentzako eta lehen irakurleentzako kartoizko liburu honetan, egileak, berriro ere, familia hartzen du gaitzat.\nLehenengo zenbakiak ikasteaz batera, ‘Bidean zehar’ liburuak, bestalde, jaki ezberdinak ezagutzeko aukera ez ezik, jakiok eramaten dtuztenen berezko ezaugarri batzuk ezagutzeko egokiera ere ematen du.\nKolore askotako ilustrazioak izatea da inondik ere irudi dinamikoak, adierazkorrak eta ezagutzeko modukoak ere badituen irakurgai dibertigarri honen interesguneetako bat\nJosé María Pérez Peridis ‘El corazón con que vivo’


Covid-19: Mugikortasuna ahalik eta gehien murrizteko deia egin du Jaurlaritzak\nMugikortasuna ahalik eta gehien murrizteko enegarren deia egin du Eusko Jaurlaritzak\nGotzone Sagardui Osasun sailburuak pandemiaren bilakaera, astiro bada ere, goraka egiten ari dela ohartarazi du. "Ahalik eta gutxien mugitzeko beste arrazoi bat da hori", erantsi du.\nBingen Zupiria eta Gotzone Sagardui sailburuak. Argazkia: EFE\nAutonomia erkidegoak itxita dauden bitartean, nazioarteko turistek Euskal Herrira etortzeko aukera dute, eta horrek eztabaida sortu du. Afera horri buruz galdetu diote gaur Bingen Zupiria Eusko Jaurlaritzako bozeramaileari, baina honek uko egin dio polemikan sartzeari.\nZupiriak gogora ekarri du Eusko Jaurlaritzak hainbat neurri hartu dituela koronabirusaren hedapena gelditzeko asmoz eta behin eta berriro ari dela eskatzen beharrezkoak ez diren joan-etorriak saihesteko.\nHala, Euskal Autonomia Erkidegoan "mugikortasunaren mapa" zein den eta herritarrek bete behar dituzten murrizketak zeintzuk diren "oso argi" zehaztuta daudela erantsi du.\nIldo berean, eta Realak eta Athleticek jokatuko duten Kopako finalari dagokionez, Zupiriak gogora ekarri du Eusko Jaurlaritza partida hori publikoarekin egitearen aurka agertu zela joan den astean.\n"Etxeratze-agindua indarrean dago; merkataritza, kultura eta kirol jarduera mugatuta daude; ostalaritzak murrizketak ditu; eta herritarrei erregutzen ari gara mugikortasuna saihestu dezaten", adierazi du.\nBestalde, Gotzone Sagardui Osasun sailburuak ohartarazi du pandemiaren bilakaera goraka egiten ari dela Euskal Herrian, Estatuan eta Europan. "Ahalik eta gutxien mugitzeko beste arrazoi bat da hori", erantsi du.


Hemen zaude > Lagundu OLBE-ri > Dohaintza\nBEHAR ZAITUGU, GURE PAREGABEKO KULTUR PROIEKTUARI EUSTEKO\nABAO Bilbao Operak, gizarte zibilaren eta ekimen pribatuaren esparrutik, herritar ororentzako kultur proiektu bat garatzen du, nazioarteko sona eta gizarte-konpromiso nabarmena dituena, opera-denboraldi egonkorra antolatuz eta jarduera artistiko, didaktiko eta sozialak dohainik sustatuz, bere aurrekontuaren zati garrantzitsu bat horri eskainita.\nABAO Bilbao Operak 67 urte baino gehiago daramatza kultura, opera eta emozioak eskaintzen, bere kultura- eta gizarte-proiektu zabalaren bitartez. Gure jarduera guztietan bikaintasun artistikoa lortzeko lanean jarraitzen dugu, eta, orain sekula baino gehiago, gure gizarte- eta kultura-programek, doakoak edo elkarteak diruz lagundutakoak izan, indarrean segitu beharra dute: Abao Txiki, Opera eta +, programa didaktikoa, hitzaldi-zikloa eta gazteentzako proposamenak, kasurako. Horretarako, ZURE LAGUNTZA behar dugu.\nZure babesa, garrantzitsua beti, funtsezkoa dugu orain, operaz, musikaz eta kulturaz gure bizitzen ezinbesteko alderdi gisa gozatzen jarraitzeko.\nGure proiektuari lagundu nahi badiozu, egin dohaintza bat ABAO Bilbao Opera eta bere gizarte-jarduerak babesteko; hautatu nahi duzun zenbatekoa eta bete inprimaki hau.\nEdozein ekarpen, txiki-txikia izan arren, ongi etorria da.\nZure laguntzak saria dauka\nParegabeko kultur proiektu honen eraikuntzan laguntzeak eragingo dizun pozaz gain, zure ekarpena egindakoan ziurtagiri bat jasoko duzu desgrabazioa izan dezazun, Bizkaian gehienez % 45ekoa eta bestela bizi zaren lurraldearen araberakoa.\nBizkaiko Foru Aldundiaren martxoaren 20ko 4/2019 FORU ARAUA, irabazteko asmorik gabeko entitateen eta mezenasgorako zerga-pizgarrien zerga-araubideari buruzkoa: https://cutt.ly/Ty9qi4C


Zahartzarorako eta Ezgaitasunerako Derrigorrezko Aseguruaren prozedura (ZEDA)\nZer da Zahartzaroko eta Baliaezintasuneko Derrigorrezko Asegurua (ZBDA; gaztelaniaz, SOVI)?\nAseguru horrek zahartzaroko, baliaezintasuneko eta alarguntzako pentsioak biltzen ditu, eta preskribaezinak, biziartekoak eta zenbateko zehatzekoak dira baldintzak betetzen dituzten pertsonentzako, betiere Gizarte Segurantzaren egungo sisteman pentsiorik jasotzeko eskubiderik ez badute, alarguntza pentsioen onuradunak salbu.\nErretiro-, baliaezintasun- edo alarguntza-pentsioa eskatzeko eredua bete.\nEskaera eta beharrezko agiriak aurkeztu beharko dira Gizarte Segurantzaren Institutu Nazionaleko (INSS) edozein arreta- eta informazio-zentrotan edo, itsasoan aritutako langileen kasuan, Itsasoko Gizarte Institutuko (ISM) toki-zein probintzia-zuzendaritzetan.\nEskubidea onartzea GSIN-ari edo IGI-ri dagokio, kasuan kasu.\nNoiz eskatzen da pentsioa eta noiz hasten da ordainketa?\nZahartzaroa: Eskaera 65 urte bete eta hurrengo 30 egunetan aurkeztuz gero, adina bete eta hurrengo egunean sortuko da. Eskaera geroago aurkeztuz gero, aurkeztu den hilabetearen hurrengo hilabeteko lehen egunean sortuko da.\nBaliaezintasuna: Eskaera egin eta hurrengo hilabeteko lehen egunean sortuko da.\nAlarguntza: kausatzailea pentsioduna ez bada eta eskaera heriotzaren urtean aurkezten bada, heriotzaren ondorengo hilaren lehenengo egunetik aurrera ordaintzen da; geroago aurkeztuz gero, urtebeteko atzeraeragina izango du. Kausatzailea pentsioduna bada eta heriotzaren ondorengo 3 hilabete igaro aurretik aurkezten bada, heriotzaren hurrengo hilabetetik aurrera sortuko da; geroago aurkezten bada, atzeraeragina 3 hilabetekoa izango da.\nZahartzaroa: Pentsiodunaren heriotzagatik.\nBaliaezintasuna: Ezindu-egoera galtzeagatik zein heriotzagatik.\nAlarguntza: Ezkontzeagatik, izatezko bikote egiteagatik, zein heriotzagatik.


18 milioi fakturatu nahi ditu Fagor Grupo Mueblek 2018rako, iazkoaren hirukoitza - Debagoiena - Goiena.eus\n18 milioi fakturatu nahi ditu Fagor Grupo Mueblek 2018rako, iazkoaren hirukoitza\nLeire Kortabarria 2016-05-10 14:18\nFagor Grupo Mueblek 18 milioi euro fakturatzeko helburua du 2016-2018 epean, 2015koaren ia hirukoitza; eta %45 langile gehiago izan nahi ditu. Gaur Donostian egin duen prentsaurrekoan azaldu du kooperatibak hori guztia.\nBere plan estrategikoa aurkezteko izan da prentsaurrekoa. Alexander Arriola Eraldaketa Lehiakorrerako Sozietateko Zuzendari Nagusiak (SPRI) FGM goratu eta zoriondu du, izan dituen oztopoak gainditzeagatik: krisi ekonomikoa, sektorekoa bera, eta hartzekodunen lehiaketa bat.\nHori dena gaindituta, helburu anbiziodunak aurkeztu ditu Fagor Grupo Mueblek. Enpleguari dagokionez, “kalitatezkoa” eta “ingurunean” izango dela esan dute arduradunek.\nFGMk, Azpeitian kokatua, bi urte ere ez ditu behar izan hasierako egoera iraultzeko, hau da, krisi orokor bat, altzariaren sektoreko krisia eta hartzekodunen lehiaketa gainditzeko. FGMk oso eboluzio baikorra izan du 2015ean, eta haren fakturazioa ia 7 milioi eurotara igo da; hau da, %89 igo da 2014tik. Salmenta horietatik %84 kanpoan egiten ditu, eta gainerako %16a, estatuko merkatuan.\n2015ean norabidea aldatu zuen\nFagor Grupo Muebleko arduradunen esanetan, hainbat motibo daude 2015eko norabide aldaketa posible egin dutenak: nazioarteko estrategia aldatzea; txikizkako eredua uztea; 'contract' sektorean proiektu integralen negozioa bultzatzea, hotel negozioa hartuta unitate nagusi gisa; Maecenas Kapital bazkide nagusiaren kapital injekzioa; zerbitzu globala eskaintzea arreta lokalarekin; eta hiru negozio unitate zehaztea (hospitality, office solutions eta property development).\nPlan estrategiko berriak hazkunde proiekzio handia dakar, eta 2018an 18 milioi euro ere fakturatzea da asmoa, hau da, %222 handitzea, 2015arekin alderatuta. Beraz, salmentak hirukoiztea esan nahi du horrek.\nOperazio kopurua handituta eta barne profesionalizazioa handituta, ustiapen marjina %15 inguru hobetzea espero da. Horren ondorioz, cash flow-a handituko da, eta aurre egin ahalko zaio lehiaketa dela medio itundu den hartzekodunen hitzarmenari.\nHorretaz gain, planean, erakundearen antolaketa egokitu beharko dela dator, salmenta igoerari era efizientean eusteko eta erantzuteko.\n55 langiletik 80ra\nBestalde, epe berean, enplegu zuzena %45 igoko dela espero dute, eta hala, 55 langiletatik 80ra igarotzea. "Hazi egin nahi dugu, loditu gabe. Enpresaren estrategia aldaketaren oinarrietako bat proiektukako antolaketa izango da. Proiektu bakoitzarentzat talde bat sortuko da berariaz", esan du FGMko zuzendari nagusiak, Jorge Alvarezek.\nGainera, Jorge Alvarezek azpimarratu du tokiko enpresetarako enplegu ugari sortzen dela: "Berriz ere kalitatezko enplegua sorrarazi nahi dugu inguru hurbilean; izan ere, hori da gure izatearen funtsa". Alde horretatik, 2015ean, 3.700.000 euroko negozioa sorrarazi zuen FGMk erosketetan eta zerbitzuetan Espainiako Estatuan; horietatik %40 (1.480.000 €) EAEko enpresetan sorrarazia, honako sektore hauetan: mekanizazioa, tapizeria, zurgintza, egitura metalikoak, burdineria, beirak...


Aipamena. Landare-fisiologia - Euskonews\nEgileak: Lincoln Taiz, Eduardo Zeiger Argitaletxea: Euskal Herriko Unibertsitatea, 2014 Orrialde kopurua: 948 ISBN:978-84-9082-058-2 Ezaugarriak: Azken bi hamarkada paseetan (1991. urtean liburu ho nen ingelesezko lehen edizioa argitaratu zenez geroztik) landare-zientzietan izandako aurrerapen izugarria biltzen du argitalpen honek. 1999an arabidopsisaren genoma argitaratzeak bultzada eman zion genomikaren eremuari, eta horrek, era berean, aurrerapen handiak eragin ditu bioin-formatikan, analisi genetikoetan, eboluzio molekularrean, seinale transdukzioan eta sistemetako biologian. Aurrerapen zirraragarriak lortu dira landare-fisiologian finkatuago zeuden arloetan ere —esate baterako, bioenergetikan, fotosintesian, ingurumen-estresean eta landare— mikroorganismo nahiz landare-birus motako interakzioetan, eta horrek ikerketa biologikoaren punta-puntan jarri ditu landare-zientziak. Aurrerapen berrien abiadurari eustea izan da autoreen erronka, eta era berean, ikasleen eskura jartzea gaur egungo landare-biologiaren ezaugarri diren printzipioak eta teknika esperimentalak hobeto ulertzeko behar den oinarrizko informazioa. Are gehiago, egileen eta editoreen lantalde zinez bikainaren lankidetza aipagarriaren emaitza da argitalpen hau. Parte hartu duten autore guztiek nork bere arloko ikerketa aitzindarietan jardun dute. Baina, horrez gainera, ikasleen behar pedagogikoen ezagutza dute. Autoreen ahaleginari esker, arloan egin diren aurrerapen berri kitzikagarrienak jaso dira. Liburua estilo bizian idatzia dago, eta irudi ugari ditu, kalitate zientifiko eta artistiko handieneko marrazkiz eta mikrografiaz hornituta.


Jokoak berria of tenis doan\nJokoak berria of tenis\nHemen tenis etorkizuneko da. Baloia Errebote off gainazal guztiak eta sistema elektroniko bat engranajeak aldatzearen egiten. Partida irabazteko hiru helburuak hit zure aurkari itzuli beharrik ez duzu.\nBrutal jokoa non bi gladiadoreak tenisean bere ardatzak animalia bat sakatuz.\nTenis partida handi non Rafa Nadal bezala jokatu ahal izango duzu. , Pilota txikia azkar bat bota dezake edo volley bat egiteko.\nBillie Jean King edo Bobby Riggs: "Batle Sexuen" zure aurkariak bi aukeren artean hauta dezakezu. hautatua denean, indarra eta trebezia puntu irabazteko, ezarri eta partidaren baloia ukitzen du. tenis Joko hau ikuspegia ez da beste jolas gehienak bezala, beraz, posible da, lehenengo jokoak direla zuri kostua izango du. Ondoren pista maisu izan dituzu.\nSexuen arteko Battle\nZure eskuetan beste tenis jokoa non torneo ugari kontuak daukazu. zure tentista trebetasun handiz kudeatu eta baloia swatting, kolpe zuzendu dezakezu eraginkortasun handiagoa behar duzu. Agian hasiera batean apur bat kostatzen da jasotzea jokoaren erritmoa, baina gutxi jokoak pista errege bihurtu ahal izango duzu eta irabazteko zure aurkari guztiak.\nNoiz fantasiazko tenis partida hau jotzen hasten zarenean oso zaila da gelditzeko izango da. tenis partida handi bat emozioa gozatu ahal izango duzu zure etxean utzi gabe. Bi play moduak daukazu, lagunarteko partida edo dive jolastu ahal izango duzu eskuineko lehiaketa garrantzitsu batean, zeuk erabakitzen duzu zein aukera duzu nahiago. Zure jokalari handienetako tenisa garai guztietako jokalarien artean aukeratu ahal izango duzu.


Eskualdeko haurrek Bertso Abenturan murgiltzeko aukera izango dute apirileko oporraldian - Irati Mendiguren Cosgaya - Aiaraldea.eus\nEskualdeko haurrek Bertso Abenturan murgiltzeko aukera izango dute apirileko oporraldian\nIrati Mendiguren Cosgaya 2011-03-17 07:16\nAiaraldeko haur bertso zein abentura zaleek aukera izango dute Urduñako Aterpetxean hiru egun dibertigarri ekintzez lepo emateko. Bertso jolasak, mendia eta abentura ardatz izanik, apirilaren 18tik 20ra bitartean oporraldiez gozatzeko beste aukera da honakoa.\nAiarako bertso eskolak hamarnaka urte darama bizirik. Egun ere asterik aste gaztetxoak, gazteak eta helduak batzen dira Amurrio, Laudio zein inguruetako txoko eta kultur etxeetan inprobisazioaren arteari ateak irekitzeko. Hezkuntza arautuan ere ikastetxe ugarik eskaintzen dute bertsolaritza tailerra. Euskararen eta euskal kulturaren transimiso euskarri garrantzitsua den adierazpen-mota da bertsolaritza, eta aiaraldeko haur zeinn gaztetxoek ere, espresio entzutetsu honen berri izateko ahalegin berezia egiten da urtez urte.\nArabako Bertsozaleen Elkarteak Aiarako Kuadrilla osatzen duten udalerriekin batera, eskualdeko gaztetxoenei zuzendutako aisialdi eskaintza bertsoz bustitzea erabaki dute oraingoan. Urduñako Aterpetxean ingurune eta mendiez gozatu ahal izango dute Lehen Hezkuntzako hirugarren mailatik seigarren mailara bitartean dauden haurrek.\nPlaza kopurua mugatua da, eta izen ematearen arabera onartuko dira Bertso Abenturako zerrendak. Egonaldiagatik 30 euroko ordainketa egin beharko da eskualdeko haur bakoitzeko, baina eskualdetik at bizi denak ere izango du parte hartzeko aukera, 60 euroko dirusarrerarekin.\nUdaleku itxia izango da, hiru egunetako ekintzak, jatorduak eta loa ere, bertan egingo dutelarik begiraleekin batera. Horretarako baina, martxoaren 24a baino lehen izena eman beharko dute Aiarako Kuadrillaren Euskara Zerbitzura deituz, Udaletako Euskara Zerbitzuen bitartez, edota Arabako Bertsozaleen Elkartearekin harremanetan jarriz.\nErantsitako afitxan duzue informazio zuzena eta helbide zein telefono zenbakien berri.\nAnonimo 2011-03-17 07:54 Erantzuna | #1\nInformazio osagarria, interesik duenarentzat: irudian ezin daitezke tfnoak eta gainerakoak ikusi eta, bestetik, umeek dagokien tokian eman behar dute izena ez edonon. Hona hemen:\nLAUDIOKO UMEEK HONETARA JO BEHAR DUTE IZENA EMATEKO:\nLAUDIOKO UDALA—Euskara arloa\nTel: 94 4034 890\nAMURRIOKO UMEEK HONETARA JO BEHAR DUTE IZENA EMATEKO:\nAMURRIOKO UDALA– Euskara zerbitzua\nTel: 945 891161\nAIARA, OKONDO ETA ARTZINIEGAKO UMEEK HONETARA JO BEHAR DUTE IZENA EMATEKO:\nAIARALDEKO KUADRILLA - Euskara Zerbitzua\nTel: 945399122 / 677566245\nMila esker. FM


Versión en CastellanoUrria ere aurrera doa eta konturatzerako sartu gara berriro ikasturte berriaren egunerokotasuneko errutinan. Ikasturtea aurrera joan ahala, unibertsitate eta ikastetxeetako mugimendu sozialista pixkanaka martxa hartu eta ikasturte honetako erronkak definitzen ere ari da. Erronka hauetaz eta ikasleok antolakuntza eta borrokarako pausua emateko daukagun beharraz idatzi dut ondorengo lerroetan. Baliteke, testu hau irakurtzen ari den hori unibertsitateko lehenengo urtea hasi berri duen norbait izatea. Zorte gehiagorekin, irakurtzen ari den hori, bere intuizio politikoei jarraiki, ikasle dinamika edo antolakuntza moduren batean parte h...\nGaztelaniazko bertsioaAurreko testuan klase ertainaren eta proletalgoaren programa politikoa eta bakoitzaren militantziaren izaera azaldu ondoren, bigarren eta azken testu honen helburua heziguneen ulerkera politikoa, eta klase ertainaren eta proletalgoaren interesetara jarduten duen militantziaren ezaugarriak izendatzea da.Hezkuntzaren eta heziguneen inguruko ulerkera politiko ezberdinduakAurreko testuan zehaztu dugun politikaren eta militantziaren ulerkera desberdinduak badu bere isla heziguneetan ere. Langileria, bere bizitzako momentu batean zehar derrigortuta dago hezkuntza prozesu...\nGaztelaniazko bertsioaIkasturte hasierako freskotasuna baliatuta, hausnarketa orokor batekin nator. Hezkuntza (gizarteko gainontzeko esparru guztiak bezala), klase borroka ematen den esparru gisara ulertzen dugu sozialistok eta, horregatik da ezinbestekoa, bertan ere langileok burgesia menderatzeko garatu behar dugun jardun politikoaren nolakotasunaz hausnartzea. Bada, auzi konplexu horri ekarpena egiteko asmoz idatzi dut; baina esan beharra dago idatzia ez dela indibiduala, hausnarketa eta gogoeta kolektiboen emaitza baizik (oraindik amaitu gabe daudenak, garapen handia behar duten lan lerroak baitira). Nioen moduan, idatzi honen helburua, modu orokorrean ulerkera p...\nBadira urte batzuk ikasle mugimenduak proletalgoaren kontrolpeko eskola sortzeko hautua egin zuenetik. Hezkuntza burgesean jasotzen dugun formazio ideologiko, tekniko eta kulturalaren ordez, prozesu sozialista indartzeko modu askotariko formazioa jasotzea helburu duena. Burgesiaren interbentzio eta kontrol mekanismoetatik aldenduta, proletalgoaren beharrei zuzenean erantzuteko gai izango den formakuntza eredua landuko duen instituzioa: proletalgoaren kontrolpean dagoen eskola. Norabide politiko honen emaitza da esaterako, Herri Eskola eta Herri Unibertsitateek azken urteetan bizi duten joera gorakorra. Norabide honen emaitza ona da ere, ikasle antolakundeak duela urtebete berreskur...\nUdaberrian sartzearekin batera hasten da loratzen urduritasuna ikasleriarengan. Ikasturteko azken txanpan murgilduak gaude eta, honek, azterketa garaia dela esan nahi du. Unibertsitateko ikasleontzat, maiatza eta ekaina izan ohi da azterketa garaia (eta uztaila ere bai sarri). Bigarren Batxilergoko ikasleentzat ere bai, selektibitatearen mamua geroz eta gertuago sentitzen dutelako. Zehazki, datozen egunotan Hego Euskal Herriko milaka ikaslek euren etorkizuna baldintzatuko duen froga egin beharko dute. Hiru egunetan. Pasa den ikasturteko datuak begiratzen baditugu, selektibitatea, 203.369 pertsonek egin zuten estatu Espainiar guztian eta hauetatik 12.028 ikaslek Hego ...\nAzken asteetan jakin dugunez, Hezkuntza Sailak eta orokorrean Eusko Jaurlaritzak, EHUn tasak igotzea proposatu du 2019-2020 ikasturterako. Baita EHUko Gobernu Kontseiluak onartu ere. Hau da, datorren ikasturtetik aurrera, EHUn gradu edo karrera bat ikastea orain arte baino garestiagoa izango da. Gutxienez kasu batzuetan. Zehazki, hirugarren eta laugarren matrikulazioa izango da garestiagoa. Irakasgai berean, hirugarren edo laugarren aldiz -urtez- matrikulatzea, alegia. Hirugarren matrikulazioaren kasuan, %2´25 garestiagoa izango da. Laugarren matrikulazioa aldiz, %44´27. Ondo irakurri duzu, datorren ikasturtean laugarren matrikulazioa %44´27 igoko da E...\nIzenburuan eta azpi-izenburuan aurreratu dudan moduan, hekuntzaren eta bere inguruan dabilenari buruzko hausnarketak partekatzeko espazioa izango da hau. Tarteka eta koiunturaren arabera idatziko dut, baina batez ere, iraultza sozialista galdu ezin den iparrorratz gisa duen ikasle proletario baten begietatik. Langileriaren erronka potoloa den hezkuntza proletarioaren eraikuntzari ekarpena egitea da asmoa, egungo fase historikoak eta nire gaitasunek inplikatzen dituzten muga guztiekin, baina borondate eta ausardia guztiarekin. Sarrera txiki honekin amaitzeko, eskerrak eman nahi dizkiet Gedar Langile Kazetako burkideei, honetarako aukera eta espazioa eskaintzeagatik. An...


Walale proiektuaren aldeko mezua luzatuko dute aurten Errege Magoek Galdakaon | Geuria\nWalale proiektuaren aldeko mezua luzatuko dute aurten Errege Magoek Galdakaon\nUrtarrilaren 5ean, arratsaldez, iritsiko dira Galdakaora Errege Magoak, Gabone Izarrak gidatuta. Aurten ere proiektu solidarioen aldeko mezua zabalduko dute\nErrege Magoak laster izango ditugu Hego Uribe eskualdean. Urtarrilaren 5ean, igandez, iritsiko dira gurera eta herri ezberdinetan kabalgatak egingo dituzte. Galdakaoren kasuan, igandean, arratsaldez, helduko dira. Kabalgata 18:00etan hasiko da Kurtzeko plazatik, eta Bengoetxe auzoruntz egingo dute bidea, Gabone Izarrak gidatuta. Bideak zehar gluten gabeko gozokiak banatuko dituzte Errege Magoek.\n“Errege Magoen ibilbidean zehar hamaika sorpresa izango dira. Kurtzeko plazatik abiatuta Juan Bautista Uriarte zeharkatuko dute. Zamakoatik igaroko dira eta Bizkai Kaletik jarraituko dute kiroldegiraino. Aurten Bengoetxeraino heldu aurretik, jaiotza biziduna ikusteko aukera izango dugu bertan. Parrokian, Meltxor, Gaspar eta Baltasarrek ume guztien eskakizunak entzungo dituzte eta gutunak jasoko dituzte. Ondoren, txokolatada izango da Bengoetxen, Auzokideen Elkartearen eskutik”, diote Argizai Eskaut Taldetik. Hain zuzen ere, Argizaik antolatzen du urtero Errege Magoen kabalgata, Galdakaoko Udalaren laguntzarekin.\nProiektu solidarioen alde\nAurten ere proiektu solidarioen aldeko mezua zabalduko dute Errege Magoek eta Gabone Izarrak. “Gabone Izarrak haurrei oparitxo ez sexista bat emateaz gain, guraso guztientzako mezu bat izango du: Galdakaoko herrian dugun proiektu solidario baten aldeko aldarrikapena egingo du egunean bertan, Argizaiko asaben (begirale ohien) laguntzarekin. Walale proiektuaren alde, alegia. Proiektu honen xedea da eguzki energiaz elikatzen den ur-araztegi bat erosi eta instalatzea Vouga-ko ospitalean (Angola). Ospitalea eta inguruko herrixketako biztanleak behar adina edateko urez hornitzeko eta, horrela, bizikalitatea hobetzeko”, diote Argizaitik.\nKabalgata hasi aurretik udaletxean eta Bengoetxeko elizan, Argizai Eskaut Taldeak eta Galdakaoko Boluntario Giza Elkarteak (GBGE) elikagai bilketa egingo dute: “Galdakoztarrok animatzen zaituztegu janari kilo bat ekartzera Errege Magoek gehien behar duten horiei eraman diezaieten”, diote antolatzaileek.\nSailkatuta: Argizai Eskaut Taldea, Errege Magoak, Gabonak, Walale\nCoaching nutrizionala eta elikadura osasungarria hizpide, urtarrilean eta otsailean Ugaon


barren.eus - Zinea eta musika uztartuko dituen 'Iluntze Solidarioa' antolatu du 2-dean B-rotuz taldeak\nZinea eta musika uztartuko dituen 'Iluntze Solidarioa' antolatu du 2-dean B-rotuz taldeak\nArgitaratua: 2017-03-07 15:55\nErrefuxiatuen arazoek bere horretan, "ezer aldatu gabe", jarraitzen dutela salatu du Elgoibarko 2-dean B-rotuz taldeak. hori dela-eta, 2-dean besteen azalean izeneko egitasmoaren barruan, kultura eta elkartasuna uztartuko dituen Iluntze Solidarioa ekimena antolatu dute martxoaren 30erako.\n“Errefuxiatuen arazoak berdin jarraitzen du, egoera larria da, ez da ezer konpondu. Hori dela eta, “2-dean besteen azalean” egitasmoan murgilduta gabiltza”, azaldu dute errefuxiatuei laguntzeko Elgoibarren sortu zen 2-dean B-rotuz taldeko kideek. Egitasmo horren baitan, kultura eta elkartasuna uztartuko dituen egitasmoa antolatu dutela jakinarazi dute: Iluntze Solidarioa. “Munduan ematen diren errealitateak kontatzeko bikainak diren bi bide batuko ditugu Iluntze Solidarioan; zinema, batetik, eta musika, bestetik”, azaldu dute.\n• Zinea eta musika\nElgoibarko Herriko Antzokian izango da Iluntze Solidarioa martxoaren 30ean, 20:30etik aurrera. Lehenik, Wait, just wait izeneko dokumentala eskainiko dute. Javi Julio (Donostia, 1978) argazkilariak errefuxiatuen egoera salatzeko egindako dokumentala da. Itsas Salbamendu Humanitarioa elkarteko kideek Kiosera ailegatzen diren errefuxiatuei laguntzeko egiten duten lanaren egunerokoa kontatzen du 30 minutuko dokumentalak. UNHCR Iheslarientzako Nazio Batuen Goi Mandatariak iritsi berriei esaten diena da dokumentalaren izenburua: "Itxaron, soilik itxaron". Gainera, dokumentalaren bidez lortzen duten dirua Zaporeak eta Itsas Salbamenduak Kioseko kanpamenduetan laguntza eskaintzen jarraitzeko izango da.\nDokumentalaren emanaldiaren ostean, kontzertua emango du Izaro (Izaro Andes Zelaieta, 1993, Mallabia) abeslariak. Izarok duela bi urte jarri zuen berak konposatutako lehen abestia sarean, Paradise izenekoa, eta hautsak harrotu zituen. Gero Om diskoa argitaratu zuen.\nSarrerak 10 euroan salduko dituzte, aurre salmentan, eta, 12 euroan leihatilan.\n∞ Lotura duten albisteak:\nErrefuxiatuen aldeko kanpaina berria jarri du abian 2-dean B-rotuzek (2016-12-07)\n6.300 eurotik gora batu dituzte erronka solidarioaren harira (2016-05-31)\n232 kilometro solidario saldu dituzte Iban 2-dean erronkan(2016-05-28)\nIa hiru itzuli osatuta bertan behera laga du erronka Iban Fernandezek(2016-05-28)\nIban Fernandezen erronka berriak kirola eta elkartasuna uztartuko ditu (2016-04-08)\nAilegatu da Lesbosera Elgoibarren batutako errefuxiatuentzako arropa (2016-03-04)\nLesbosera bidean da Elgoibarren jasotako neguko materiala(2016-01-29)\nBi trailer material errefuxiatuei laguntzeko(2016-01-26)\nArropa jasotzeko ia lekurik gabe geratu dira 2-dean B-rotuz taldekoak(2016-01-22)\nNeguan errefuxiatuei bidaltzeko material bilketa hasiko da(2016-01-18)


TGGko zuzendaria elebakarra izango ote?\n© cc-by-sa Inaki Irazabalbeitia ¦ 2012-05-16 ¦ 12:02 ¦ hizkuntza-eskubideak\nTGG Gipuzkoako Garraioaren Lurralde Agintaritza da eta beren webgunean diotenez, "Instituzio Publikoek Gipuzkoako bidaiarien garraio-zerbitzua hobetzeko sorturiko tresna da; operadore eta baliabide ezberdinen koordinazioaren eta biztanlegoaren informazioaren hobekuntzaren bidez.\nUEUko udako ikastaroetan izena emateko epea ireki da\n© cc-by-sa Sustatu ¦ 2012-05-16 ¦ 10:34 ¦ hezkuntza\nUEU Udako Euskal Unibertsitateak urtero antolatzen dituen Udako Ikastaroek 40 urte betetzen dituzte aurten. 1972an antolatu ziren lehenengoz, eta harrezkero Unibertsitate mailako euskal irakasle eta ikasleen topaleku eta erreferentzia izan dira urtero-urtero. 2012ko udarako ere ikastaro-eskaintza zabala eskaini dute eta izen-ematea ere zabalik dugu dagoeneko. Ikastaroak Eibarren, Baionan eta Iruñean izango dira ekaina eta uztaila bitartean.\nGetariak irabazi du Google-en Model Your Town lehiaketa\n© cc-by-sa Josu Mendicute ¦ 2012-05-16 ¦ 08:00 ¦ teknologia\nGetariak irabazi du Googlek antolatutako Model Your Town lehiaketa aurtengo edizioan, zeinetan herria erakusten den 3D modeloetan Google Earth erabiliz. Honi esker 25.000 dolar (18.754 €) jasoko ditu Getariako ikastetxeak.\nErref.: Getariak irabazi du Google-en Model Your Town lehiaketa (sketchup.google.com)\nInternet Eguna 2012 ospatuko da maiatzaren 17an\n© cc-by-sa Sustatu ¦ 2012-05-15 ¦ 16:56 ¦ internet\nInternet eguna ospatuko da mundu osoan ostegunean, maiatzaren 17an. Horren ildotik, gurean ere ekitaldi bereziak antolatu ditu Internet&Euskadi Elkarteak, gaur hasi eta 19a bitartean. Jardunaldiok ospatzen diren zazpigarren urtea da jada, eta aurreko urteetan ez bezala, programatutako ekitaldiak EAEko hainbat puntutan antolatu dira: Barakaldon, Bilbon, Zeanurin, Leioan, Donostian, Zarautzen, Errenterian, Urnietan, Usurbilen eta Laudion. Eusko Jaurlaritza, SPRI, KZguneak eta Internet&Euskadi Elkarteak antolatutako ekimen guzti horiek doakoak izango dira, eta herritar guztiei irekiak.\nEraldaLAB Andoainen: larunbateko jardunaldien kronika\n© cc-by-sa Sustatu ¦ 2012-05-15 ¦ 15:20 ¦ teknologia\nAuzolana, euskara eta teknologia: horiek izan ziren larunbatean Andoain tESL izenburupean ospatu ziren EraldaLAB jardunaldien ardatzak. Olatu talka eta Kilometroak 2012 ekimenen barnean egin zen jardunaldi hau: hitzaldi laburrak, bazkaria eta tailerrak antolatu zituzten, egunpasa ederra osatuz. Denbora mugatua izan arren, hausnarketarako tartea izan zen, etorkizunera begira jarraitu beharreko ildoen inguruan. Sustatu ere hantxe izan zen, Twitter bidezko kronika eginez, eta oraingoan hona hemen larunbatekoaren laburpena (EraldaLAB webgunean ere laburpenak, bideoak eta argazkiak aurkituko dituzu).\nArgazkiak.org | Aurkezpena © cc-by-sa: sustatu\nEñaut Larralde kantari baxenafarra zendu da\n© cc-by-sa Sustatu ¦ 2012-05-15 ¦ 10:30 ¦ musika\nEñaut Larralde Nafarroa Behereko kantaria atzo arratsean zendu zen Baionako ospitalean gaisotasun luze baten ondorioz. Sortzez Izurakoa, 1970. hamarkadatik goiti bereziki herriz herri ibili zen Eñaut Etxamendi kantariarekin batera. Lanbidez irakasle izan zen Donapaleuko Errekart lizeoan. Ipar Euskal Herriko kantatzeko era tradizionala eta engaiamendu politikoa arrakasta handiz uztartu zituzten Etxamendik eta Larraldek joan den mendeko 60. eta 70. hamarkadetan. Hastapenetik lotura egin zuten Ez Dok Hamairu taldeko abeslariekin.\nEtxamendi eta Larralde (eskuinean), iaz Baionan egindako aurkezpen batean Argazkia: Kazeta.info\nIgandean, Sortzen-Ikasbatuaz jaia Iruñean\n© cc-by-sa Sustatu ¦ 2012-05-15 ¦ 10:27 ¦ hezkuntza\nSortzen-Ikasbatuaz elkarteak urteroko jai nazionala ospatuko du. Aurtengoan Iruñean egingo da, Haziak hezten lelopean, datorren igandean, maiatzaren 20an.\nLaser ezpatadun antzarrak\n© cc-by-sa Sustatu ¦ 2012-05-15 ¦ 09:22 ¦ umorea\nLehendik ere barregarria zen bideo batean laser ezpatak gehitu ditu norbaitek. Kontuz antzarrekin, eraman beti zuen Laser ezpata poltsan!\nErref.: Laser ezpatadun antzarrak (boingboing.net)\nNola ikusten dute MONDRAGON munduan?\n© cc-by-sa MONDRAGON Korporazioa ¦ 2012-05-14 ¦ 10:47 ¦ enpresa\nCuéntame telesaileko pertsonaietatik abiatuta, MONDRAGON Korporazioak egindako bideo honek haien kooperatibei buruz dauden iritziak jasotzen ditu. Nola ikusten dute euskal enpresarik arrakastatsuena ekonomilari, idazle, kazetari, enpresaburu edota politikariek? Martin Garitano, Iñaki Gabilondo, Patxi Lopez, Jose Luis Bilbao, Noam Chomsky, Joaquín Almunia, Joseph Stiglitz... askoren iritziak biltzen ditu zazpi minutuko bideoak, Londres, Geneva edo Kanadatik. Ingelesez eta gaztelaniaz dauden jatorrizko aipuak euskaraz azpititulatuta daude.\nSwÿp: gailu ezberdinen artean fitxategiak trukatzeko tresna... hatzen mugimendu hutsez\n© cc-by-sa Sustatu ¦ 2012-05-14 ¦ 09:03 ¦ teknologia\nHainbat gailu dituzula (tableta, smartphonea...) eta horien artean argazkiak edo fitxategiak trukatu nahi dituzula? Esku hutsez egin ahal izateko programa garatu dute: Swÿp transfer with a swipe of a finger. Ipini bi gailuak elkarren ondoan eta hatz kolpe bakarraz eraman ditzakezu fitxategiak batetik bestera. Oraingoz garapen fasean dago eta iOS-ekin bakarrik dabil.\nHitanoa 'online' ikasi dute 10 lagunek\n© cc-by-sa Mintza hadi, lagun! ¦ 2012-05-13 ¦ 16:30 ¦ hizkuntza\nLehenengo aldiz, hitano ikastaroa online egin du 10 laguneko talde batek; hau da, internet bitartez ikasi dute lagunarteko hizkera informalerako berezkoa den erregistro hori. Ikastaro honen aurretik ez da hitano ikastarorik antolatu sarean, eta erantzun ona izan duela azpimarratu dute Maramara* taldeko antolatzaileek. Interneten bidez eskaini denez, ikasle batek Txiletik egin ahal izan du ikastaroa.\nHerri mugimenduek sortutako ezagutza nola kudeatu, EHUren udako ikastaroetan\n© cc-by-sa Tabakalera ¦ 2012-05-13 ¦ 14:04 ¦ kultura\nHerri mugimenduen inguruan askotariko dokumentazioa sortzen da, ugaria eta aberatsa. Sarri zail izaten da ezagutza hori kudeatu, iraunarazi eta transmititzea. Nola jaso mugimendu politiko, kultural edo herrikoiek utzitako ezagutza? Nola bildu, antolatu eta zabaldu modu egokian? Tabakalerak eta Euskal Herriko Unibertsitateak elkarlanean antolatu duten udako ikastaroak galdera horiei erantzuna topatzea du helburu; lan horiek guztiak aurrera eramateko kontuan hartu beharreko gakoak zein diren definitu eta teknologia berriek eskaintzen dituzten aukerak arakatzea. Uztailaren 13an eta 14an izango da, eta izen-ematea irekita dago.\n© cc-by-sa Karrikiri elkartea, Iruñea ¦ 2012-05-12 ¦ 15:58 ¦ hizkuntza\nMaiatzako Karrisolasa ekimenaren saio berrian Mikel Zalbidek Bat Soziolinguistika aldizkarian (79-80) idatzi zuen artikuluaren pasarte bat izango dugu oinarri. Oraingoan ere, betiko moduan, guztion artean solas aske, sakon eta atsegina lotzen saiatuko gara. Gogoan hartu Karrikiriko ateak zabalik izanen dituzula.\n© cc-by-sa Elhuyar fundazioa ¦ 2012-05-12 ¦ 13:35 ¦ zientzia\nBegirik eta belarririk ez duten izakietan, komunikazioa kimika kontua izaten da. Landareak, adibidez, komunikatzaile petoak dira; hamaika mezu kimiko bidaltzen dituzte: aurkariak uxatzeko, lagunak erakartzeko, ingurukoak ohartarazteko, ahaideak ezagutzeko... Mikroorganismoek ere hizkuntza kimikoa erabiltzen dute, indarrak batu, eta bakarrik ezingo luketena taldean egiteko, edo inguruan zer dagoen jakin eta horren arabera zer egin erabakitzeko. Ikertzaileak hizkuntza horiek ulertu eta ustiatu nahian dabiltza, besteak beste, antibiotiko eta fungizida berriak sortzeko, edo landareei haien berezko defentsak erabiliz etsaiei aurre egiten laguntzeko.\n© cc-by-sa Gaztezulo ¦ 2012-05-11 ¦ 15:26 ¦ argazkia\n© cc-by-sa Ricardo Gómez ¦ 2012-05-11 ¦ 12:14 ¦ hezkuntza\nAurtengo urriaren 11n Koldo Mitxelenaren heriotzaren 25. urteurrena betetzen da. Data garrantzitsu hori gogoratzeko Koldo Mitxelena Katedrak bere III. Biltzarra antolatu du. Komunikazioak aurkezteko epea ekainaren 15ean bukatuko da.\n© cc-by-sa Sustatu ¦ 2012-05-11 ¦ 10:02 ¦ artea\nErrenteriako Kabia Espazio Kreaktiboaren ibilbide sortzaile eta parte hartzailea gaur hasiko da, Barandiaran Plazan (Pontikako auzoan) burutuko den irekiera ekitaldiarekin. Hitzordua arratsaldeko 7etan da, Kabiaren aurkezpen ofizialarekin eta ondorengo festarekin.\n"Antxoa egune" Ondarroan\n© cc-by-sa Sustatu ¦ 2012-05-11 ¦ 08:46 ¦ jaiak\nBihar, maiatzak 12, Antxoa Egune ospatuko da Ondarroan, urtero-urtero Kantauriko antxoa bultzatzeko asmoarekin ospatzen den jaia. Eguerdian hasi eta egun guztian zehar, jai giroa nagusituko da kostaldeko herrian, betiere antxoaren inguruan antolatutako jaialdiarekin.\nHerri Urrats 2012, igandean Senperen\n© cc-by-sa Sustatu ¦ 2012-05-10 ¦ 17:37 ¦ jaiak\nIgande honetan, maiatzak 13, ospatuko da Herri Urrats jaia Senperen. Iparraldeko Ikastolen aldeko festaren leloa Elkartuz zabaldu izango da aurtengoan. 1984an sortutako jaialdiak 29. edizioa beteko du 2012. urte honetan. Ateak 10.00etan irekiko dituzte eta bisitariek ipar Euskal Herriko ikastolak diruz laguntzeko aukera izanen dute, Senpereko lakuaren inguruan antolatu ekitaldietan parte hartuz.\nHizkuntzalaritza eta Euskal Filologia Ikerketa Masterra abian da 2012-13 ikasturterako\n© cc-by-sa Xabier Artiagoitia, EHUko irakaslea ¦ 2012-05-10 ¦ 15:31 ¦ hezkuntza\nGasteizko EHUko Letren Fakultatean Hizkuntzalaritza eta Euskal Filologia ikerketa-master ofiziala antolatu dute 2012-13 ikasturterako. Master horrek euskalaritzaren alorreko ikertzaile profesionalak trebatzea eta ikaslearen prestakuntza zientifiko eta teknikoan sakontzea ditu helburu eta, behin osatuta, doktoregoa egiteko aukera ematen du. Hona hemen informazio osoa.\nRe: Kulturarteko Hezkuntza: ikasle etorkinen eskolatzea ITZIAR\nRe: "Arabako ideia laborategia", maiatzaren 26an Espejon Sustatu\nRe: "Arabako ideia laborategia", ekainaren 26an Espejon Manex Agirre\nRe: Espainolaren erasoak jarraitzen du ETB 1en (ere) Bittor Hidalgo - Donostia\nRe: Auzotarren babes zabala jaso du Sainzigarrenea baserriak Furunda\nRe: Espainolaren erasoak jarraitzen du ETB 1en (ere) beste bat\nRe: Kanpaina Travel Clubi informazioa euskaraz eskatzeko Juanan\nRe: lipdub Jon Martin\nJon Altuna, MUko errektoreordea\nEuskal Herriaren egoera literaturaren bidez azaldua, Bartzelonako Euskal Etxeak antolatutako Literaldia 12 jaialdian (Erantzun bat)\nAriola Eguna, larunbatean Zarautzen (Erantzun bat)


Euskal Irakaslegoa » 2013 » urtarrila\nArchive: urtarrila, 2013\nirakurle txokoa:3 mariak liburuaren gaineko komentarioak.\nEgin genuen irakurle txokoa urtarrilaren 22an. Ordu bete luzez aritu ginen solasean, gustura gainera! eta hemen laburbildu ditugu orduanesandakoak. Dena den, zuek ere izango duzue zeresanik, akaso! IDATZI HEMEN IRUZKIN BAT! NAHIKOA DUZU “IRUZKIN” DIOEN LAINOTXO HORRETAN(goiko aldean dagoen horretan) KLIK EGINDA: izen bat jarri( zurea, ezizena, asmatutakoa, nahi duzuna!) eta zure komentarioa idatzi! Animo! […]\nEMAN EUSKARA ELKARRI! KORRIKA 18, BADATOR! BADATOR KORRIKA! aurten, gainera, euskara ikaslearen omenezkoa da, ikaslea izango da omendua aurtengo KORRIKAn! Hori dela -eta, Bilbo aldeko EUSKALGINTZAk hilaren 21erako hartua duen kilometroan leku berezia egin nahi zaie ikasleei! beraz, animatu zaitezte parte hartzera! Bilboko Plaza biribiletik Moyua plazara doan kilometroan juntatuko gara, ezta? […]


Mahathir bin Mohamad (Alor Setar, Kedah, Malaysia, 1925eko uztailaren 10a -) Malasiako Lehen Ministro ohia da, 1981 eta 2003 artean agindu zuena. Karguan egon zen denboran Malasiaren garapena eta "Asiar baloreen" promozioarengatik ezaguna da, baina bere estilo autokratikoagatik ere kritikatua izan da.\nBarrutia: Langkawi (en)\nAlor Setar (en) , 1925eko uztailaren 10a (95 urte)\nHomeland Fighter Party (Malaysia) (en)\n1981ean Lehen Ministro izatera iritsi zen. Aginpidean egon zen bitartean, gobernuan zen koalizioak, Fronte Nazionalak, garaipen argiak lortu zituen 1982, 1986, 1990 eta 1995eko hauteskundeetan. Lehen Ministro gisa zuzenean parte hartu zuen nazioarteko gaietan, Asia Hego-ekialdeko Nazioen Elkartean, Asiarako eta Ozeano Barerako Ekonomia Lankidetzan, Commonwealthen eta abarretan. Erakunde horietan guztietan argi eta garbi egin du alienazioaren kontra.\nWikimedia Commonsen badira fitxategi gehiago, gai hau dutenak: Mahathir bin Mohamad\nAzken aldaketa 27 otsaila 2019(e)an, 15:07(e)tan\nOrriaren azken aldaketa: 27 otsaila 2019, 15:07.


Sallent - Claret Sanctus Paulus\nSan Paulo probintzian, klaretar sortze-leku hauek daude\nClaret Etxea bilakatua dago San Antonio M. Claret 1807ko abenduaren 23an jaio zen etxea. 1920an aldameneko etxean jarri ziren klaretarrak. Jatorrizko gela otoitzerako eta santuaren oroimenerako gordetzen dute. 1968an inauguratu zen San Antonio M. Clareti eskainitako tenplua, jaioterriko etxabeetan eraikia.\n2007 urtean, A. Claret sortu zeneko Bigarren mendeurrena zela eta, birmoldaketa nabarmena egin zen multzo osoan, batez ere sarrera-patioari, jaiotetxe-gelaxkari eta lehengo ikastetxeko guneei eragiten ziena. Azken espazio horretan, A. Clareten pertsonari eta obrari buruzko erakusketa iraunkorra jarri zen, bai eta munduan zehar jarraitzaileak egiten duten lanaren buruzkoa.\nSan Antonio M. Clareten jaiotetxeak beheko solairuan kapera eta sakristia gisa prestatuak ditu, eta ondoan logela bat. Solairu batean, gainera, bi logela daude, bakoitza bere etzalekuarekin, horietako bat aurreko aldean eta bestea atzeko aldean. Biek dute zuzeneko argia. Etxe hau zubiaren beste aldean bizi ziren Clarà-Rodoreda aitona-amonen etxea zen. Claret-Clarà senar-emazte gazteen lehen bizileku izan zen, XIX. mende hasieran amaginarrebek utzi zietena. Beheko solairua kotoirako arropa-lantegi gisa erabiltzen zen. 1814an, bere aitak etxe propioa erosi zuen, denborarekin “Can Valeri” izena hartu zuena, kotoirako lantegi eta biltegi handiagoa zuena, eta Claret-Clarà “Oinetxe” bilakatuko zena.\nÀngel Guimerà kalea 11. 08650 – Sallent\nTel. +34 93 820 62 82 casanatalclaret@gmail.com


Hizkuntza Politika Proiektua - EEP - Euskararen Erakunde Publikoa - Euskal Herria -\nHiztun osoak helburu - Haur eta gazteak lehentasun\nHau da Hizkuntza Politika Proiektuaren (HPP) lema, bere eraikitzea eta gauzatzea gidatzen dituena.\n2006ko abenduaren 21ean, EEPko Administrazio Kontseiluan bilduak diren botere publikoek egiazko Hizkuntza Politika Proiektu bat onartzen zuten, helburuak, estrategiak, norabideak, ekintza programak eta adierazleak finkatzen dituena.\nHizkuntza Politika Proiektu berriak heldu diren lau urteentzat Euskararen Erakunde Publikoaren ekintzak bideratzen ditu. Proiektua, azterketa soziolinguistiko batek ondorioztatzen duen helburu nagusi batean oinarritzen da, « hiztun osoen kopurua emendatzea », eta estrategia nagusi bat, haur eta gazteak lehentasun gisa hartzea, finkatzen du.\nProiektua, euskalgintzako eragileekin eskuz esku eraman desmartxa baten emaitza dena, euskararen aldeko politika publikoaren erreferentziazko markoa da.\nHizkuntza Politika Proiektua kontsultatu\nHizkuntza baten ikastean, oinarrizko 3 eragile\nMotibapena : hizkuntza baten ikastera bultzatzen duten zergatiak, gutiziak, interesak\nEzagutza : hizkuntzaren menperatzea eta haren funtzionamenduaren ulertzeko ahalmena\nErabilpena : hizkuntzaren baliatzearen egintza, hizkuntzak gizartearen baitan dauzkan funtzio guzietan\nDesmartxa partehartzaile baten emaitza\nEEP-ko Aholku Batzordeko kideekin antolatuak izan diren bi hitzartze faseak aberatsak eta eraginkorrak izan dira :\nLehen fase batean, hamar bat bilkura antolatuak izan dira, non parte hartu duten 100 bat pertsonak inguru, eta elkarrizketak izan dira euskalgintzako eragile, erakunde publikoko teknikari eta aditu batzuekin. Fase horri esker, lekukotasun, iritzi eta proposamen ezberdinak bilduak izan dira, 2006ko uda arte.\n2006ko urrian, Administrazio Kontseiluak onartutako aitzin proiektua aurkeztu ondoren, 20 ekarpen baino gehiago eskuratuak izan dira. Ekarpen guzi horiek aztertuak izan dira, eta hizkuntza politika behin betiko proiektua aberastua, egokitua eta zehaztua izan da.


Maite Larburu biolin-jotzaile eta kantautorearen emanaldia eskainiko du.\nMaite Larburu musikari bidaiaria da. Biolin jole klasiko nomada, ogibidez.\nEuskal Herrian Neighbor taldearen kantugile eta gidari egin zen ezagun. Baina oraingoan proiektu propio eta berria dakar. Billie Holiday kantariak ezagun egin zuen arrazakeriaren kontrako Strange Fruit ereserkia abiapuntu hartuta, bakarkako lan berria sortu du: âHezurren azpianâ diskoa.\nLarbururen estiloa eklektikoa da. Hots-jostun bat izan nahi du. Ahotsa, biolina, gitarra klasikoa zein elektrikoa, ukelelea, sruti boxaâ¦, ditu musikaren osagai.\nFormatu txikiko kontzertuen III. aldian honako hauek joko dute: Joseba Irazoki, Maite Larburu, Peio Ospital, Afrika Bibang eta Lumi taldea.\nKontzertu guztiak ostegunetan izanen dira, 20:00etatik aurrera, eta ohiko egitaraua mantenduko da: 30 minutuko elkarrizketa musikariari eta, ondoren, 50 minutuko kontzertu akustikoa.\nAkademiak Bilboko Udalarekin batera antolatzen du egitasmo hau, 2017tik, eta euskal musika sustatzea du helburu.\n2017an abiatutako bideari atxikiz, formatu txikiko bost kontzertu antolatuko ditu Euskaltzaindiak udagoien honetan. Orain arte kontzertuak astelehenetan izan dira, baina aurten ostegunetan eskainiko dira, 20:00etatik aurrera. Honela, Euskaltzaindiaren Bilboko egoitzan izanen dira Maite Larburu, Joseba Irazoki, Peio Ospital, Afrika Bibang eta Lumi taldea.\nEuskaltzaindiak Bilboko Udalarekin batera antolatzen du egitasmo hau 2017tik, eta hauek dira egitasmo berriaren helburu nagusiak: euskal musika sustatzea, gazteen artean euskara eta euskal musika zabaltzea, eta Bilboko ingurunerik euskaldunenean (Zazpikaleetan) ekintza ludikoak bultzatzea.\nKontzertu guztiak 20:00etan hasiko dira, eta sarrerak 19:30etatik aurrera egongo dira salgai (5 euroan), egun berean, Euskaltzaindiaren egoitzan bertan.Egutegia:\nUrriaren 17a: MAITE LARBURU (elkarrizketa: Ilaski Serrano)\nUrriaren 24a: JOSEBA IRAZOKI (elkarrizketa: Roberto Moso)\nUrriaren 31: LUMI/ Nahia Zubeldia eta Manu Matthysse (elkarrizketa: Ane Zabala)\nAzaroaren 7a: PEIO OSPITAL (elkarrizketa: Galder Perez)\nAzaroaren14a: AFRIKA BIBANG (elkarrizketa:Miren Rubio)\nHelbidea: Euskaltzaindiaren Aretoa - (Batzarrenuño), Bilbao\n2019ko irailaren 25an 04:21etan


Zazpi liztor espezie mentalki kontrola ditzake «Euderus set» liztor makabroak | atzerria | GAUR8 - mila leiho zabalik\nMANIPULAZIOAREN ERREGINA DIABOLIKOA\nZazpi liztor espezie mentalki kontrola ditzake «Euderus set» liztor makabroak\nAEBetako Rice Unibertsitateko ikertzaileek aurkikuntza handi baten berri eman dute. “Kuku-sagar” liztorrak parasitatzen dituen ”Kriptako Zaindaria” liztorra biktimen kontrol mentala lortuz horiek bere aginduetara jartzeko gai dela erakutsi dute, biologian «hipermanipulazioa» esaten zaion fenomenoaren adibide bikaina eskainiz.\nHotzikara ematen duen beldurrezko film bat dirudi ondorengo istorioak. Loa kentzen duen horietakoa. Baina benetako egia da, erreal-erreala. Zientzia fikziozko gidoi makabroa du eta protagonista intsektu bat da, intsektu parasitario bat, zinez diabolikoa. Liztor bat, hain zuzen.\nAurreikuspen bat egitea ere badago: erreportaje hau irakurri ondoren, irakurleak eskertuko du bere patua, eskertuko du intsektua ez izatea, pozik egongo da liztorra izan ordez hominidoa izateaz. “Alien” filma, Ridley Scottek zuzendutako beldurrezko kultuzko obra handia, zientzia fikzioaren generoko klasiko garaikide handienetakoa dena, etorriko zaio gogora irakurleari. Bada, gure liztorrak filmeko izaki beldurgarri hura inspiratu zuela pentsatuko du, fikzioak ez zuela ezer berria sortu, izatez, “Alien” hegalduna jada naturan zegoelako.\nIzenak izana du, bai. Euderus set izen zientifikoa eman diote gure liztor protagonistari. Egiptoko jainko gaizto baten izena da, bere biktimei ematen dien tratuaren inguruan pistak ematen dituen izena, hain zuzen. Egitoar mitologiako Set jainkoak, gaizkiaren eta kaosaren jainkoak, bere anaia Osiris kripta batean giltzapetu, bertan hil eta gorputza zatitu zuen. Hari beretik tiraka, liztorrari “kriptaren zaindaria” izen arrunta ematen zaio, eta Set jainkoak Osiris anaiarekin izan zuena baino jokabide askoz ere zitalagoa du parasitatzen dituen beste espezieetako liztorrekin.\nZonbirik ez dela existitzen? Akaso, hori pentsatuko du irakurleak, eta, jakina, zilegi da. Baina ondorengo lerroak irakurrita zalantzan jarriko du uste hori. Izan ere, Euderus set liztorraren jokaera animalia zonbifikazioa ez bada, orduan zer da ba zonbi izatea?\nParasitoen mundua eta moduak\nAnimalien erreinuan, beren biktimen jokaera manipulatu eta harrigarriro maneiatzen dituzten parasito asko daude. Arkakusoak eta kaparrak ezagun dira. Hegaztien munduan, kukua edo Indicator txori familiako ezti-gidaria aipa daitezke. Krustazeoen munduan ere interakzio txundigarriak gertatzen dira. Lanpernak, adibidez, karramarroa anfitrioi hartu eta bere larbak zaintzera behartzen du. Areago, manipulazioaren artea sexu aldaketaraino eramaten du; karramarro anfitrioia arra bada, eme bihurtzeko ahalmena baitu lanpernak.\nAnimalia eta landareen erreinuetatik at dagoen onddoen (biologian fungi, latinezko fungus hitzaren plurala) erreinuan ere parasitismoaren mirariak gertatzen dira. Toxoplasma gondii zelula barneko parasitoak, adibidez, sagua infektatzean honen sistema immunologikoaren jabe egin eta erabat aldatzen dio jokaera, katuen txiza erakargarri egin edo katuei beldurra galtzeraino. Ophiocorderdyceps unilateralis onddoak, esaterako, inurri zurginen gorputzak infektatzen dituzten esporak askatu eta inurrion mugikortasuna kontrolatzen du.\nLiztorren artean ere ezaguna da erle hiltzaile diren zenbait liztorren jokabidea. Erleetan jartzen dituzten arrautzek, adibidez, gas toxikoa jaurtitzen dute larben janaria mehatxatzen duten mikrobioak hiltzeko. Baina Euderus set edo “Kriptaren zaindaria” esaten dioten liztorraren jokabideak ez du parekorik. Biologian “hipermanipulazioa” izendatzen den jokabidea muturreraino, “makabro” hitzaren adiera horrorearen tontorreraino, eramaten baitu.\nBada hemen beste noizbait hausnartzeko utziko dugun hipotesi beldurgarria ere. Animalien erreinuko jokabide parasitario hauek kontuan hartuta, zientzialariek ez dute alboratzen gizakiekin antzeko zerbait gertatzea. Alegia, saguaren sistema immunologikoaren jabe egiteko gaitasuna duten onddoek zergatik ezingo dute gizakionarekin berdina egin? Pentsa, AEBetako Gaixotasunen Kontrol eta Prebentziorako Zentroak, esate baterako, Toxoplasma gondii parasitoak 40 milioi estatubatuar jada infektatu dituen susmoa kaleratu berri du, alarma handia sortuz.\nBassettia pallida da Euderus set liztorraren biktima nagusia, baina ez bakarra. Edo izen arruntekin adierazita, “kuku-sagar” liztorra da “Kriptako zaindaria” liztorraren biktima. Nondik edo zergatik “kuku-sagar liztor” izena? Haritzak eta bere quercus familiako zuhaitzak parasitatzen dituen liztorra izanik, adar eta enborren azal azpian arrautza jarri eta larba garatzean koskor bat sortzen duelako, euskaraz “kuku-sagar” edo “kuskuilu” izena ematen zaiona.\nIzatez, Bassettia pallida liztorra oso txikia da, 2 milimetro ingurukoa. Haritzean sortzen duen kuku-sagarrak liztorraren larba babestu eta zuhaitzaren ehunekin elikatzen du. Larbak, helduarora heltzen denean, bere baraila sendoarekin egurra eta enbor azala mastekatuz zulo bat, tunel txiki bat, egiten dio kuku-sagarrari, gero, bertatik, mundura libre aireratzeko. Hori, jakina, bere bidean Euderus set liztor hipermanipulatzailea azaltzen ez bada. Hori gertatuz gero, patu diabolikoa izango du, heriotza zinez makabroa.\nHoustoneko Rice Unibertsitateko biologoek munduratu dute albistea, orain arte ia ezagutzen ez zen ugaltze eta kontrol mental estrategia txundigarri baten berri emanez. Labur-labur adierazita katramilatua gerta daiteke aurkezpena, baina, funtsean, anfitrioi bat (haritza) manipulatzen duen parasitoa (kuku-sagar liztorra) gupidagabe manipulatzeko gai den parasitoaren (Euderus set edo Kriptako Zaindaria liztorra) istorioa da. Zientzia biologikoan «hipermanipulazio» izenez ezagutzen den jokabidearen adibide bat.\nLehenago aipatu dugu Set jainko egiptoarrak bere anaia Osiris kriptan giltzapetu, hil eta zatitu zuela kontatzen duen istorio mitologikotik hartzen duela gure liztor protagonistak izena. Eta izana. Izan ere, bere modus operandia, gutxi gorabehera, berdina baita.\nBere manipulazio krudel eta txundigarriak honela funtzionatzen du: Euderus set liztorrak kuku-sagarra aurkitzen duenean, bertako kripta batean babesten eta elikatzen ari den Bassetia pallida liztorraren larban uzten du bere arrautza. Kuku-sagar liztorra hazten ari den bitartean, Kriptako Zaindariarena bere barruan darama, hori ere hazten. Harrigarriro, infektatu duen larba buruz kontrolatu eta berorren jokaera gidatzen du.\nZientzialariek oraindik aurkitu ez duten arrazoi edo mekanismo baten bitartez, kuku-sagar liztorraren larba mundura ateratzeko zuloa edo tunela egiten hasten denean, une zehatz batean barruan daraman Euderus set liztorraren larbak agindua ematen dio mastekatzeari uzteko.\nEta jaso duen agindua betez, parasitatutako liztorraren burua trabatuta, buxatuta geratuko da behar duena baino zulo txikiagoan, kortxoa ardo botilan bezala. Barruan daraman eta mentalki kontrolatzen duen liztorrak bere neurrira egitera behartzen duen tunelean ez atzera ez aurrera, bertan hilko da, barruan zeraman Kriptako Zaindariari kanpoko mehatxuen aurrean defentsa egokia emanez.\nOrduan hasiko da Euderus set liztorraren askatasuneranzko bidea. Infektatu duen Bassetia pallida liztorraren barruko organoak jaten hasiko da eta, exoeskeletoan zehar abiatuz, trabatuta dagoen buruan tuneltxo txiki bat egingo du, bere neurrikoa, zuhaitz azala mastekatzen energia galdu gabe kriptatik askatasunera eramango duena.\nZazpi espezie kontrolatzeko gai\n2017. urtean jakin zuten zientzialariek Euderus set liztorrak Basettia pallida liztorra nola parasitatzen eta manipulatzen zuen. Orain, baina, biologoek liztor diaboliko honen misterio gehiago argitu dituzte.\nEzagutarazi dutenez, gutxienez kuku-sagarretan ugaltzen diren beste sei liztor mota parasitatzen eta kontrolatzen dituztela egiaztatu dute. Alegia, ez dela bakarrik Bassetia pallida espeziearekin gertatzen den fenomenoa. Zazpi liztor espezie parasitatu eta maneiatzeko gai da manipulazioaren erregina hau. Aurkikuntzak erabat astindu ditu biologia arloko orain arteko usteak.\nIzan ere, hipermanipulazioak espezializazio oso zorrotza behar zuela uste zen; alegia, soilik espezie bakar batekiko jokabidea izan zitekeela uste zen; izan ere, landare eta animalien parasito diren intsektu asko taxonomikoki espezializatuak daude eta biktimen jokaeren kontrolak eskatzen duen intimitate sinbiotikoak bere anfitrioi potentzialen eremua murrizten zuela uste zen.\nBada, Euderus set liztorrarekin zalantzan jarri da zientzia arlo hori guztia. Eta zein beste misterio ekarriko digu aurrerantzean?\nIkerlariek kuku-sagarrak eskaneatu nahi dituzte hor barruan gertatzen den prozesu guztia hobeto ulertu ahal izateko. Euderus set liztorrak bere anfitrioiaren gogoa nola kontrolatzen duen, zein mekanismo bitartez, ezagutu ahal izateko. Gainontzekook, agian, hobe genuke informazio hori gure pentsamenduetatik ezabatu, aurrerantzean lasai lo egin nahi badugu behinik behin.\nHipermanipulazioak espezie batekin egin eta espezializazio zorrotza behar zuela uste zen. Bada, zazpi espezie meltalki kontrolatzeko gai den gure liztorrak uste hori ustel egin du\nMentalistaren aginduari jarraiki, kuku-sagar liztorrak burua trabatuko du zuloan, kortxoa ardo botilan bezala. Ez atzera ez aurrera, bertan hilko da, Kriptako Zaindaria defendatuz\nZonbiak ez direla existitzen? Bere ugaltze eta kontrol mentalerako estrategia ezagutuz gero zalantzan jartzen da uste hori. Bere jokaera zonbifikazioa ez bada, zer da zonbi izatea?\nLiztor horren jokabideak ez du parekorik. Biologian «hipermanipulazioa» deitu dutena muturreraino, «makabro» hitzaren adiera horrorearen tontorreraino, eramaten baitu


Arcangelo Corelli - Wikipedia, entziklopedia askea.\nFusignano, 1653ko otsailaren 17a\nErroma, 1713ko urtarrilaren 8a (59 urte)\nLeonardo Brugnoli (en)\nGiovanni Benvenuti (en)\nGiovanni Battista Somis (en)\nGiovanni Battista Tibaldi (en)\nmusikagilea, biolin-jotzailea eta biola-jotzailea\nTwelve Violin Sonatas, Op.5 (en)\nFusignanoko familiarik garrantzitsuenaren semea eta Alexandro VIII.a aita santuaren iloba zen. Haurtzarotik, biolina jotzen ikasten du bere jaioterrian eta beste hiri batzuetan. Erroman, berebiziko ospea lortuko zuen biolin-jotzaile bezala, bere konposaketa teknika Kristina Suediakoarekin hobetzen zuen bitartean, honen babespean, bere oparotasunik handiena lortu zuelarik.\n1682an, San Luigi dei Francesiko kaperako orkestrako lehen biolin-jotzaile bihurtu zen. 1710ean, Congregazione dei Virtuosi de Santa Cecilian sartu zen, Arcomelo Erimanteo ezizena hartu zuen urte berean. 1700erako, Corelli, jada, Palazzo della Cancilleriako lehen biolin-jotzailea eta kontzertu zuzendaria zen. Bere ospea hain zen handia, 1706an, Arcadiako Akademian sartu zela, garai hartan ohore handia zena, bertan, Domenico Scarlatti ezagutu zuelarik. Bi urte beranduago. Georg Friedrich Händel ezagutu zuen. 1713ko urtarrilaren 8an hil zen Erroman, Santa Maria della Rotonda elizako panteoian lurperatua izan zelarik.\nCorelli, sonata aurreklasikoaren aitzindari handienetakotzat hartzen da eta concerto grossoaren ordezkaririk nagusiena. Corelliren musikak eragin handia izan zuen Alemaniako konposatzaileen artean, bereziki Johann Sebastian Bach eta Händelengan. Joseph Haydnen lanen ondoren, Corelliren lanak izan ziren bere garaiko argitaratuen eta berrargitaratuenak.\nBere ganbera musikako lanen artean, honako hauek daude:\n10 sonata hirukotean bi biolin eta biolontxelo batentzako, opus 1 (1681)\n18 sonata hirukotean bi biolin, biola bat eta biolontxelo edo klabikordioarentzako, opus 2 (1685)\n12 sonata hirukotean bi biolin eta txirula batentzat, opus 3 (1689)\n25 sonata hirukotean bi biolin, biola eta klabizenbaloarentzat, opus 4 (1694)\n12 sonata biolin, biolontxelo eta klabizenbaloarentzako, opus 5 (1700)-(12.a La Folia izenekoa)\n11 bariazio La Foliari buruz.\nWikimedia Commonsen badira fitxategi gehiago, gai hau dutenak: Arcangelo Corelli\nAzken aldaketa 11 martxoa 2021(e)an, 23:12(e)tan\nOrriaren azken aldaketa: 11 martxoa 2021, 23:12.


Hainbat neurri hartu ditu Bergarako udalak COVID-19aren azken datuak ezagutu ondoren | Bergarako Udala\nBergarako Udala-k Or, 2020-10-23 18:03-n bidalia\nAurreikusitakoa betez, gora egin du COVID-19agatik kutsatutako herritarren kopuruak. Une honetan, eta Osasun Sailak gaur argitaratutako datuen arabera, Bergarako azken 14 egunetako intzidentzia kopurua 100.000 biztanleko 533,19koa da. Eta ondorioz, Europako osasun agintariek ezarritako semaforoari jarraituz, eremu gorrian sartu da.\nAtzo (urriak 22) iluntzean aurkeztu zituen Araba, Bizkai eta Gipuzkoako Osasun Sailburu Gotzone Sagarduik egoera berriari lotutako agindu eta gomendioak eta gaur gauean sartuko dira indarrean. Bergararen kasuan, datuen azken zenbatzeak eremu gorrian kokatzen badu ere, Eusko Jaurlaritzak dekretu batean edo ofizialki jakinarazi arte, ez zaio aplikatzen egoera epidemiologiko larria duten herrietarako egindako dekretua.\nLarrialdi mahaiak bilera egin du gaur (urriak 23) eguerdian eta hainbat erabaki hartu ditu gaitzaren hedapena murrizten laguntzeko helburuarekin.\nMerkatu txikia bertan behera utzi da, herritik kanpoko pertsonen etorrera saihesteko.\nBaserritarren azoka edukiera murriztuta egingo da eta beharrezko osasun eta segurtasun neurriak hartuta.\nTaldeko kirolak: printzipioz, asteleheneko jarduerak bertan behera utziko dira. Asteburuan aztertuko da egoera eta astelehenean erabakiko da.\nHauekin batera, kontuan hartu behar dira Eusko Jaurlaritzak EAEn emandako aginduak eta gomendioak. Topaketak 6 pertsonetara mugatzea gomendatzen da, edukierak %50 murriztuko dira eta ostalaritzak 00:00etan itxi beharko du, besteak beste. Udalerria modu ofizialean egoera epidemiologiko larria duten herrietako zerrendan sartzearekin batera, ostalaritzak 21:00etan itxi beharko du. Udaltzaingoak eman die honen berri jada ostalariei.\nBergarako udalak herritarrei eskatu nahi die zentzuz eta elkartasunez joka dezaten une honetan eta egindako gomendioak aintzat har ditzaten. “Une delikatua da hau, inoiz baino beharrezkoa da osasuna zaintzea, harreman sozialak ahal bezainbeste murriztea eta higiene neurriak betetzea. Ahalegin berezia egitea eskatu nahi diet bergararrei, orain har ditzakegun prebentzio neurriek etorkizunaren balantza alde batera edo bestera joatea ziurtatu baitezakete”, Gorka Artola alkatearen esanetan.\nAsteburuan egoeraren jarraipena eginda beharra egongo balitz, edota aldizkari ofizialean argitaratuko balitz Bergara egoera epidemiologiko larrian dagoela, berriz batzartuko da larrialdi mahaia eta bertan erabakiko da neurri berriak hartu behar diren eta zeintzuk. Bestela ere, astelehenean bilera egingo du.\nAstelehenean egitekoa den udalbatzaren osoko bilkura, printzipioz erdi-presentziala izango da. Udalbatzako kide batzuk udaletxean egongo dira eta beste batzuk modu telematikoan parte hartuko dute osoko bilkuran. Asteburuan egoera aldatuko balitz, hori aztertu eta telematikoki egitea aztertuko dute. Edozein kasuetan, herritarrek ohikoa den moduan, telematikoki jarraitzeko aukera izango dute.\nIrakurri Eusko Jaurlaritzak argitaratutako informazioa: https://labur.eus/s8sGT